qundao/data-zh-poetry huggingface dataset:
胡雪村解馆将归，赋诗留别，次韵送之·其一
作者：刘绎
朝代：清
体裁：七言律诗

论文有约喜重来，犹惜盐车困骥才。旧雨西窗增缱绻，新阴小草互培栽。酒缘情挚翻无语，花为诗清亦屡开。只恨一年容易过，不堪节物忆恢台。
胡雪村解馆将归，赋诗留别，次韵送之·其二
作者：刘绎
朝代：清
体裁：七言律诗

落叶空阶共雨零，离愁相对一灯青。文章知遇关时运，师友渊源愧典型。燕垒留痕怀里巷，鸿泥余迹认园亭。明年春渚盟鸥鹭，应有风来聚水萍。
胪唱恭纪
作者：刘绎
朝代：清
体裁：七言律诗

雷霆贯耳一书生，二百年来此继声。到手何曾关梦想，及身始觉触心惊。君恩已重难云报，亲训常殷敢自轻？犹是寻常三载过，细思何以副科名。
腊月十五夜立春
作者：刘绎
朝代：清
体裁：七言律诗

三霄夜色涌冰轮，腊鼓声催岁序新。两度中秋添计闰，一年四气再逢春。且看圆满荣冬桂，别有凄怆感大椿。长与炉烟心共袅，早依慈荫向芳辰。
腊月廿一日晓起大雪，是日巳刻立春，口占
作者：刘绎
朝代：清
体裁：七言律诗

昨晚晴天锦绣纹，今朝遍地玉缤纷。冬深趁补一番雪，晓彻才看三素云。怀我好音刚鹊报，有人起舞为鸡闻。山梅似识春消息，早觉风光逗半分。
腊雪连日
作者：刘绎
朝代：清
体裁：古风

弥天涨海花漠漠，白昼闭门光闪烁。鸟雀无声客不来，围炉自爱团圞乐。昨日已占一尺盈，夜来更觉烈寒生。平明启户失盆石，位置凹凸增峥嵘。闲眄庭柯乍改碧，肥尽瘦枝多光泽。就中老辣有番椒，白玉盘中火齐赤。冲寒乘醉一登楼，放眼苍茫四望收。但觉千山无近远，际天一白光浮浮。犹忆归舟过牛渚，七日江头风雪阻。漫谓南来气候殊，不比北地阴凝聚。今年正讶冬不寒，枯草烧残万木干。屈指交春余几日，上天忽作同云团。闻道雪深蝻不子，三农预为明年喜。世间氛孽除不尽，安得天公一汰洗。
自登州至青州，重经潍水，招铭山明府邀游陈刘二家花园看牡丹，感而赋此·其一
作者：刘绎
朝代：清
体裁：七言律诗

重来胜地更寻芳，十里城西径未荒。正是花时仙吏暇，不教马上客程忙。满瓶春借廉泉润，一路风分使节香。指点青齐又明日，欲将法雨供花王。
自登州至青州，重经潍水，招铭山明府邀游陈刘二家花园看牡丹，感而赋此·其二
作者：刘绎
朝代：清
体裁：七言律诗

底事楼台问海滨，园亭聊复憩吟身。絮萍处处如迎送，泥爪匆匆孰主宾。种树我还殷后望，栽花君尚有余春。临歧莫负扳条意，何日东来话旧因。
自笑
作者：刘绎
朝代：清
体裁：七言律诗

忆昔天街走马游，而今岩谷面初谋。呼名似未忘君实，问主何须讶子猷。尚说新郎花亦笑，相看老女镜犹羞。故吾应有曾相识，依旧头衔已白头。
自经丧乱，家园花木殆尽，独素心兰数盆尚存。展转得归寄寓，初开一花，诗以劳之
作者：刘绎
朝代：清
体裁：七言律诗

乱蓬满地落花风，憔悴荒园兰蕙丛。长物仅存宁我有，素心孤抱与谁同。根因迁地生如寄，香是还魂梦欲空。似为萍踪相慰藉，半阶凉月话秋虫。
自题《春郊揽辔图》·其一
作者：刘绎
朝代：清
体裁：七言绝句

多年伏枥老驽骀，坐羡骅骝道路开。紫陌自春尘不起，也曾一日看花来。
自题《春郊揽辔图》·其二
作者：刘绎
朝代：清
体裁：七言绝句

书生戎服漫谈兵，却赖乡农众作城。试陟崔嵬望平远，中原应早见澄清。
自高家地回院前旧寓作
作者：刘绎
朝代：清
体裁：七言律诗

时事艰难岁事催，还林倦羽几徘徊。身从鸟道踰山过，人似莺迁出谷来。驻足始知平地稳，回头渐见滞云开。故巢无恙新春好，才奉慈舆旧路回。
自鹭洲归，北风大作，夜泊梅林渡，示子鸿并寄寿泉学博、芷生孝廉
作者：刘绎
朝代：清
体裁：古风

鼓棹冲波未半里，鹭洲回首犹尺咫。江神知我恋故山，逆风苦为留顺水。故人惜别话临岐，云情客意俱迟迟。悬知今夜孤吟罢，烟雨应回两地思。狂风自南已十日，上水有船行不得。忽见云帆幅幅开，乾坤旋转只顷刻。人生通塞亦偶然，快意何必定争先。掩篷笑语同舟客，前路茫茫总信天。
至鹭洲见诸生乡捷，既为得者喜，复为失者勖
作者：刘绎
朝代：清
体裁：七言律诗

文章命达欲重论，满院秋香桂子繁。二水往来争彼岸，八元名姓烂吾门。遇风莫羡鸿毛顺，接翅终期凤羽鶱。惭愧年年人树计，相看桃李岂无言。
舒自庵刺史由德州荐升江南郡守·其一
作者：刘绎
朝代：清
体裁：七言律诗

齐鲁循良属二州，碑从众口播庚邮。廿年作吏仍儒者，几处逢人说故侯。鹗荐秋高天鉴近，凤纶日下帝恩稠。江南好景知无限，一路风声溯上流。
舒自庵刺史由德州荐升江南郡守·其二
作者：刘绎
朝代：清
体裁：七言律诗

晚节秋清月满襟，老成器识转深沉。一腔独抱祥和气，双鬓谁知抚字心。水向大江才是润，云从东岱始为霖。祝君事业符声望，藉慰苍生慰士林。
舟中书所见四首·其一
作者：刘绎
朝代：清
体裁：五言绝句

满载只贪多，任重思致远。不量水行舟，中流悔阻浅。
舟中书所见四首·其三
作者：刘绎
朝代：清
体裁：五言绝句

帆满尚呼风，纤短行偏缓。遇顺休羡人，后先同到岸。
舟中书所见四首·其二
作者：刘绎
朝代：清
体裁：五言绝句

对河方赛神，祈福人穰穰。顺逆风无心，任尔舟来往。
舟中书所见四首·其四
作者：刘绎
朝代：清
体裁：五言绝句

独有渔舟乐，浮家近墨潭。深沉惟此水，流不到江南。
舟中苦热
作者：刘绎
朝代：清
体裁：古风

浅渚沸微波，炎光漾轻舸。破蓬漏骄阳，激射如流火。势迫心愈焦，趋避无一可。偶然见日阴，前山冒云朵。安得破空来，向我舟前堕。旋觉远浦风，浪纹吹细琐。翻恐披襟当，所遇或相左。一念既羡人，一念又为我。中热增萦回，与舟竞颠簸。何如两相忘，闭目守枯坐。惟静能制烦，摄心入安妥。君看狂浪中，舟子牢把舵。
舟人以布被作帆有赋·其一
作者：刘绎
朝代：清
体裁：七言绝句

江风昨夜觉衾寒，借力居然展布宽。冷暖世情随用舍，岸旁凭与众人看。
舟人以布被作帆有赋·其二
作者：刘绎
朝代：清
体裁：七言绝句

尺幅如悬百结鹑，布帆无恙又翻新。顺风莫羡连樯利，更有维舟拥被人。
舟次人和，有怀镜舫大令
作者：刘绎
朝代：清
体裁：五言律诗

卅载萍踪忆，斜阳客棹过。光辉生里第，离绪渺关河。水接宿源远，云连秋塞多。故人隔天末，西望一长歌。
舟次吉水
作者：刘绎
朝代：清
体裁：七言律诗

晨起推篷眼倍明，文江小泊夜潮生。水含雾气春初暖，山带岚光晓更清。渔艇顺流无远意，饧萧过市有余声。层云未隔乡关外，回首来帆是一程。
舟次和豫章诸同好赠行之作·其一
作者：刘绎
朝代：清
体裁：七言律诗

词场大敌角雄才，果见骅骝道路开。元气浑然随兴到，心光映处觉神来。道衡构艺先呈稿，子美论文共举杯。此景章江劳梦忆，归舟我亦故迟徊。
舟次和豫章诸同好赠行之作·其三
作者：刘绎
朝代：清
体裁：七言律诗

春风闭户读书声，深慕潜修共结盟。邻为兰芳常入室，窗分蕉绿偶班荆。才华岂敢轻余子，古拙犹堪见至诚。最是虚怀深似谷，素心晨夕不胜情。
舟次和豫章诸同好赠行之作·其二
作者：刘绎
朝代：清
体裁：七言律诗

欣见斯才磊落奇，瑶林琼树系余思。文章天地清华气，咳唾云烟跌宕姿。烛影摇秋宵话雨，窗光破梦晓吟诗。花洲荷芰东湖柳，风月平分又几时。
舟次新淦阅胡雪村诗册
作者：刘绎
朝代：清
体裁：五言律诗

羡尔入山深，山中独苦吟。以游为避地，即事总伤心。嗟我劳行役，思亲恋故林。何时展怀抱，一变楚骚音。
舟泊吉水口占示衡孙
作者：刘绎
朝代：清
体裁：七言绝句

记得全家侍养归，文江是尔降生时。卅年我已山林老，犹对峰头笔一枝。
良村
作者：刘绎
朝代：清
体裁：七言律诗

截长补短三百里，水尽山穷十万洲。过眼奇峰云已夏，关心暑雨麦方秋。土风似与邻疆近，余地犹为僻壤留。同戴一天殊苦乐，村氓曾到县城不。
芜湖阻雪
作者：刘绎
朝代：清
体裁：七言律诗

去橹来帆自笑忙，打头风急故低昂。湖山照我如相识，柳雪催人总不遑。可谅友朋惟出处，有惭津吏是炎凉。尘颜乍对延龄酒，重话前游仔细尝。
芭蕉花
作者：刘绎
朝代：清
体裁：古风

化工肖芸生，奇巧难思议。同此草木群，若出夭乔类。不枝而叶抽，有花亦芳秘。其初含苞时，已具如椽势。脱颖湘筠端，垂露紫毫锐。濡染何淋漓，擘窠将一试。又如犊角笋，戢戢生芒刺。偶然一箨解，随风任飘坠。层层裹锦绷，节节牢根蒂。竹鞭掉尾长，瓜蔓真匏系。连环锁金铃，绛珠为旒缀。不意绿天中，乃有此瑰异。尝考群芳谱，亦阅异物志。谓花大于杯，色映芙蓉媚。信兹菡萏俦，千叶重重翳。一落复一开，蓂荚互更替。自从夏徂秋，历冬已三季。剥落经几回，而花终不萎。篱菊方阑珊，岭梅又迢递。为问枯荷根，繁华付水逝。风霜感飘零，松柏长苍翠。平时凡卉观，能别谁坚脆。我欲倩摩诘，为写雪中意。世无百日红，此花应可贵。
花朝有感
作者：刘绎
朝代：清
体裁：五言律诗

俎豆思先泽，衣冠本旧氓。依然汉家腊，忍见楚囚缨。春色花间露，风光野外晴。谁无源本念，抚景独伤情。
花样词
作者：刘绎
朝代：清
体裁：古风

去年花为人憔悴，今年人为花溅泪。花样如今又不同，何况人间已隔世。只道着手能生春，依旧重翻簇簇新。那知暴雨狂风后，徒拾残花空忆人。曾借郎君朝天笔，摹绘云霞灿五色。曾捧上方赐锦囊，巧描官样成七襄。看他心灵更手妙，剪裁直欲化工肖。记得铜瓶纸帐间，笑捻梅花自写照。此花此样春复秋，尘封故箧谁人收。为检零缣并剩馥，也算才人遗稿留。我欲招魂更剪纸，花在镜中月在水。可怜社酒上新坟，纸灰空飏游丝起。长安旧梦久模糊，老去江郎笔亦枯。漫把葫芦依样画，问花还有再开无。
芷生为耆九峰太守题印册，太守画石报之，属题其左
作者：刘绎
朝代：清
体裁：古风

铁笔镌石石成册，墨指代笔笔化石。太守与君为石交，还借一拳报诗伯。君诗如石高摩空，襄阳对之拜下风。石不能言头自点，傲骨合伴诗人穷。
苏方伯赓堂同年远贻诗集，并寓书勉以末路，赋答·其一
作者：刘绎
朝代：清
体裁：七言律诗

三千里外一编新，二十年中謦欬亲。出处半生关世道，安危四望属吟身。豪情海阔风能啸，骨格山苍笔自春。稷契少陵空有愿，济时君不愧词臣。
苏方伯赓堂同年远贻诗集，并寓书勉以末路，赋答·其二
作者：刘绎
朝代：清
体裁：七言律诗

晨星落落念同群，中外犹停岭峤云。天上夜腾台辅耀，海滨光现少微文。亦思车乘随芳轨，其奈桑榆近夕曛。惭愧瑶缄申劝勉，转凭诗卷策高勋。
苏方伯赓堂同年远贻诗集，并寓书勉以末路，赋答酬梁翼堂孝廉见赠二律，即题其诗卷次韵·其一
作者：刘绎
朝代：清
体裁：七言律诗

乡校新开事讲经，山中弦诵得同听。幸逢耆旧殷酬答，每仰先贤慕典型。四座文章增润色，三年草木动芳馨。喜君风雅谈心洽，重展吟笺眼倍青。
苏河督赓堂同年回粤，舟过章门话别
作者：刘绎
朝代：清
体裁：七言绝句

卅载萍逢倍有情，白头相对若平生。临期握手同珍重，海内无多老弟兄。
苦热
作者：刘绎
朝代：清
体裁：七言律诗

语虫难与夏冰通，首鼠真将昼伏同。见月犹愁何况日，望云未得并无风。自甘室暗笼纱黑，尚恐邻光隔纸红。听否桔槔声不断，夜阑流火正当空。
茅亭
作者：刘绎
朝代：清
体裁：七言绝句

编茅一角济途穷，风雨投栖厦庇同。抖擞湿衣君莫叹，有人蓑笠在泥中。
荆山同年贺岱孙秋捷次韵答谢
作者：刘绎
朝代：清
体裁：七言律诗

十科回首继先声，才学呦呦赋鹿鸣。敢谓冶裘能似续，漫劳华衮重褒荣。功名侥幸凭知遇，乡里仪型属老成。世谊关情期望远，再传犹愧一经明。
莘农中丞由河帅抚粤，道经庐陵相晤，出其小照《检书看剑图》属题
作者：刘绎
朝代：清
体裁：七言律诗

百川障后挽澜回，梓里欢迎节钺来。入画须眉仍卓荦，纵谈肝胆益雄恢。东山愧我风尘老，南海凭公瘴雾开。何限引杯烧烛意，安攘内外仗全才。
菊花盛开，有似并头莲者三枝，诗以纪之
作者：刘绎
朝代：清
体裁：七言律诗

万蕊攒枝各出奇，亭亭独表傲霜姿。一茎乍拟莲双萼，并蒂还如麦两岐。偕隐从来称北郭，同心正好伴东篱。何因荒径添祥草，恰是三花纪瑞时。
萧友松自京回，以近作散体文相质，喜其得事友之益，因以题赠
作者：刘绎
朝代：清
体裁：七言律诗

才经泰岱涉黄河，眼界空宽感慨多。博览古人期自得，盱衡世事欲如何。还从阅历收心性，细验功夫赖切磋。实地终须由近取，尘氛且息漫蹉跎。
蒋矩亭司马邀集行馆为槐卿明府饯别，郭羽可舍人适至，即席有作兼寄冯子良大令浮梁
作者：刘绎
朝代：清
体裁：七言律诗

正饯春时又酒边，馆花帆雨倍留连。何因佛日逢嘉会，难得仙踪聚别筵。人与湖山成夙契，天将翰墨作奇缘。相思几处同明月，千里吟情到眼前。
蒋矩亭大令携眷来丰
作者：刘绎
朝代：清
体裁：七言律诗

偶向山城证旧因，相逢患难倍相亲。烽烟四望天涯泪，墨绖何归客里身。半舫鹤琴伴书画，一家冰玉寄风尘。梁园回首悲秋易，为盼平安报远人。
蒋绶珊茂才随侍吴城，即还汴应省试
作者：刘绎
朝代：清
体裁：五言律诗

之子真琼树，家声接笋班。花阴潘县满，柳絮谢庭闲。云鹤深予望，溟鹏羡尔还。文章睢涣出，有路到蓬山。
蒋耘苔茂才求书扇，即以赠行
作者：刘绎
朝代：清
体裁：五言律诗

萍水浑无定，君仍抱研归。黄梅经两熟，新燕又双飞。昔款今情在，前因后果非。不缘蒲扇赠，把笔也依依。
蔡芝铭以尊人《陶门弟子集》寄示，并述尊人曩在郡侯吕小莱师幕中襄校童试绎卷，为赏识而荐拔者，感赋
作者：刘绎
朝代：清
体裁：七言律诗

展卷真同旷世看，师门回首绛帷寒。春风莲幕谁分席，往日柴桑尚有坛。香火一番缘未了，人琴千古感无端。可怜交吕深情揭，重读遗编字字酸。
蔡芝铭惠菊并赠以诗
作者：刘绎
朝代：清
体裁：七言律诗

重阳风雨接城闉，秋士关怀感令辰。贫有山云偏赠我，瘦如篱菊尚依人。相怜傲骨寒犹健，毕竟交情淡始真。咫尺柴桑仍冷落，谁能送酒过东邻。
蔼吉堂宴集，和雪村次韵
作者：刘绎
朝代：清
体裁：七言律诗

层城三面水周环，高馆临江控故关。樽俎折冲雄略远，笙歌腾沸客情闲。家乡风味筵中酒，几席云光槛外山。喜与同人萍迹合，诗情缥缈贡章间。
薯脯
作者：刘绎
朝代：清
体裁：七言律诗

沉李浮瓜暑退初，偶然帖展韭花书。别饶风味殊煨芋，却有干粮是熟薯。候火好从丹转后，回甘妙在黑甜余。郊原近日方祈雨，为问山苗叶已舒。
藤县道中·其一
作者：刘绎
朝代：清
体裁：七言绝句

山鸟频闻滑滑泥，前村初报午时鸡。园葵忽见花如盎，知是斜阳已向西。
藤县道中·其二
作者：刘绎
朝代：清
体裁：七言绝句

伯劳东去雁南归，辙迹交驰往复来。秋燕有情如识我，相逢相慰各低徊。
蜻蜓叹
作者：刘绎
朝代：清
体裁：古风

蜘蛛蕴酖毒，吐丝成密网。罗织生机械，纵横肆悍犷。馋涎观蚊蚋，耽视注鹬蚌。岂有饵为渔，惟思利坐享。何处来蜻蜓，轻身蹈冥枉。如禽撄矰缴，似兽受鞿鞅。嗟汝六其足，重翼傅以两。晴空任飞翔，薮泽恣来往。胡不择地游，一任风狂荡。竟同饴丝投，甘笑榆枋抢。世本多危阱，怜汝太卤莽。蛮触相竞争，鸡虫自扰攘。天外鸿冥冥，令人发遐想。
螺城书院示同学
作者：刘绎
朝代：清
体裁：七言律诗

群峰环拱一峰高，峰势岧峣俨冠鳌。万古九春元气在，千间广厦匠心劳。全销兵甲归弦诵，特起冈峦蔚俊髦。济美科名犹易事，希踪贤躅望吾曹。
螺塘晚眺
作者：刘绎
朝代：清
体裁：五言律诗

风渐有秋意，登皋一洒然。晚凉盘马地，晴日刈禾天。城闭山容惨，郊荒树影偏。雷声喧隔嶂，知是水师船。
螺子山观战
作者：刘绎
朝代：清
体裁：古风

言登螺子山，山上列营伍。凌高更下眺，万垒若环堵。谁谓燕巢幕，敢作螳螂拒。凭城恃群狐，出穴引众鼠。公然张爪牙，相当角旗鼓。军士皆鱼丽，么魔亦蚁聚。炮声轰如雷，弹丸散若雨。困兽犹相持，自辰既过午。豺狼终畏人，蛰虫仍墐户。嗟尔兔藏窟，暂作鱼游釜。我从壁上观，全势已亲睹。北望真君山，南临鹭洲渚。鹭洲渺何处，一片空焦土。惟有水师船，往来傍沙浦。
螺子山谒文信国公祠，同侯亭、寿泉作
作者：刘绎
朝代：清
体裁：古风

野草摧霜血凝碧，突兀荒祠卧残石。俎豆其间亦等闲，故应此地依忠魄。大江滚滚从东来，朔风凛烈笳声哀。谁向桑田话沧海，烟云变灭何有哉。峰为文笔水为字，兹山屹作回澜势。巍然坊表照乾坤，万古纲常此维系。我来正值日当中，天宇寥廓群籁空。哲人已往典型在，高山仰止萦私衷。憾公生不唐虞际，稷契皋夔并同世。星云糺缦复且歌，完将正气还天地。不然有山可隐居，韬光自读圣贤书。黄冠野服得随意，朱程周邵吾其徒。如何破碎山河改，空使潜龙出枯海。大厦倾岂一木支，此意何由问真宰。平生志匪饱与温，成败利钝安足论。忠孝之求不易副，一身早许酬君恩。前日青原见遗墨，诗意琴心两凄恻。空山无人水自流，千载如闻声太息。青螺郁郁白鹭闲，一水相望咫尺间。元灯未坠瓣香祝，江头日日穷跻攀。桑梓敬恭重回首，感嗟兴废坐良久。偶谈轶事问宗支，益信善人终有后。归来延伫浴沂亭，惆怅冬青树不青。欲买松楸更培植，崇祠呵护仗山灵。
衡孙、岳孙同登巘山，各以诗呈，即用其韵和之·其二
作者：刘绎
朝代：清
体裁：五言律诗

第一开金榜，山门曙色辉。梯青欣得路，石碧欲生衣。学语听莺啭，成行看雁飞。须知平地起，步步上崔巍。
裘云槎孝廉归自汴，以令兄《京中寄怀》诗扇索书，即次其韵
作者：刘绎
朝代：清
体裁：五言律诗

梁苑归来日，燕台唱和年。秋风思故箧，夜雨感离弦。才调双丁擅，科名二宋连。徘徊云雁影，明月满窗前。
西斋王梧冈先生以鱼鲊、山茗见贶，诗以谢之
作者：刘绎
朝代：清
体裁：七言律诗

苜蓿盘中况味同，醇醪时饮醉春风。分君绛帐含饴乐，触我家山寄笋衷。封鲊也曾冰自励，烹茶恰好雪初融。鲤庭更有双鱼讯，寒夜清谈慰乃翁。
覆巢双雏行
作者：刘绎
朝代：清
体裁：古风

城北乌夜啼，卑栖向寒枝。本为双比翼，病羽忽差池。百花洲前春正好，群生争媚风光早。不信阳和有偏枯，忍看断梗弃中道。郎如无义鸟，妾比反哺乌。任打黄莺终不起，绕树悲鸣妾有姑。妾有姑，姑不恶，妾身虽残姑可托。只怜巢换忽居鸠，翻使丛深代驱爵。春花秋月年复年，飞来飞去北堂前。泥认旧痕鸿宛在，帘窥新卷燕依然。燕岂幕巢堪庇宇，鸿飞遵渚归无所。痛剜心肉补头疮，检点零毛培断羽。惊弓怯见月初弦，敢期破镜复团圞。讵有鸧鹒能疗妒，空劳媒雉更相怜。那知东海冤无底，一波未平一波起。匪石原无可转心，盗泉偏收已覆水。何来长喙忽飞言，惊起鸱枭能攫人。逆枭不仁乃生性，怪他助恶即同群。四张尔罗挟尔矢，毁室还将复取子。狂波竟有漏网鱼，狭路偏逃带箭雉。幸离矰缴正将雏，冥冥付与双瑶珠。多赖雁行相覆翼，舍饴藉慰白头姑。吁嗟乎，鸡虫得失徒纷若，并育岂容强食弱。苦心天不负冤禽，援手何人救病雀。人禽之界在五伦，急难还是鹡鸰亲。君看异类犹相感，门内谁为孝义人。
见吴信卿吊符张二生诗，感而有作二首 其一 张生蕃之
作者：刘绎
朝代：清
体裁：七言律诗

同仇义愤在胸中，墨沈喷余血口红。贼眼本无村学究，人心犹有古愚忠。诗书不负传家训，刀锯难摧烈士风。三寸毛锥三寸舌，死为厉鬼亦英雄。
见吴信卿吊符张二生诗，感而有作二首 其二 符生鸿魁
作者：刘绎
朝代：清
体裁：七言律诗

早闻七队起中村，谁似符生猛冠群。切齿寇雠君父共，孑身关系怨恩分。莫云伤勇才堪惜，纵未成功志已勤。忠义九坊名第一，煌煌大笔故将军。
见庐山
作者：刘绎
朝代：清
体裁：七言绝句

五老应将笑腐儒，依然来路是归途。者回得见山真面，始信今吾即故吾。
见野菊
作者：刘绎
朝代：清
体裁：五言律诗

空忆东篱菊，今年不算秋。谁将野花采，触我故园愁。败叶惨无色，晚香寒更幽。西风一开眼，为尔泪双流。
觉园赏菊，赋呈子良太守
作者：刘绎
朝代：清
体裁：七言律诗

吟坛和畅小阳春，花益精神酒益醇。四季繁华输晚节，三间潇洒属闲人。古香左右分图史，胜会东南集主宾。湖上寓公长与健，九桥风月自常新。
计程
作者：刘绎
朝代：清
体裁：七言律诗

客艇心旌共荡摇，石尤无奈任飘飘。菰蒲隐岸朝披露，觱栗鸣秋夜涌潮。游子晨昏闲里过，壮年志气暗中消。计程水陆方迢递，回首家山已觉遥。
读《梧笙联吟集》，为李石梧师偕师母笙愉夫人倡和之什，时师母新丧，师以悼亡诗并寄示·其一
作者：刘绎
朝代：清
体裁：七言律诗

一瓣心香拜绛帷，幽兰芳芷写余思。仙音上界曾双凤，帝乐中天只一夔。白雪更无声继日，青峰长似曲终时。湘灵从古多哀怨，何况金徽有故丝。
读《梧笙联吟集》，为李石梧师偕师母笙愉夫人倡和之什，时师母新丧，师以悼亡诗并寄示·其二
作者：刘绎
朝代：清
体裁：七言律诗

升堂憾未到彭宣，自分门墙始四年。仅许春风依帐外，空留明月记生前。才名各占千秋业，福慧偏成两地仙。从此文章瞻泰斗，主持风雅独巍然。
读六一居士诗集
作者：刘绎
朝代：清
体裁：七言律诗

一代文章真翰林，乾坤清气助豪吟。论诗北宋谁高韵，衍派西江此正音。韩范宦情忧乐共，苏梅交谊死生深。暮年纵遂归田志，不尽匡时报国心。
读刘慈庵明经诗集
作者：刘绎
朝代：清
体裁：古风

短檠对故纸，悲怀结五云。遥怜诗人墓，宿草已纷纷。一寸残蠹余，笔砚偶未焚。展卷须眉见，高歌声欬闻。平生慷慨志，吐属殊不群。如何一经老，莫收翰墨勋。蛩吟秋逾苦，鸟鸣哀更亲。穷迫入暮景，遗忧满斜曛。七情一时触，焉得不酸辛。戒子诗尚在，无忘意劬勤。
读同年周六谦明府《再至鹅湖》诗，次韵寄怀·其一
作者：刘绎
朝代：清
体裁：七言绝句

紫陌春城梦想中，驹光回首去匆匆。八年我已云归岫，惭愧东山说谢公。
读同年周六谦明府《再至鹅湖》诗，次韵寄怀·其三
作者：刘绎
朝代：清
体裁：七言绝句

鹅湖水与贡章通，难挽风帆借寇公。人是重来官已改，堂前云自驻秋穹。
读同年周六谦明府《再至鹅湖》诗，次韵寄怀·其二
作者：刘绎
朝代：清
体裁：七言绝句

累人难免却猪肝，济世徒殷力未殚。毕竟豫章爱周景，双凫到处水云安。
读同年周六谦明府《再至鹅湖》诗，次韵寄怀·其五
作者：刘绎
朝代：清
体裁：七言绝句

诸公衮衮凤鸾鶱，艳说春官桃李门。犹喜故人书未断，得君诗句欲重论。
读同年周六谦明府《再至鹅湖》诗，次韵寄怀·其六
作者：刘绎
朝代：清
体裁：七言绝句

独随鸥鹭恋江干，一片寒毡逊冷官。自去自来如社燕，故山赢得奉亲欢。
读同年周六谦明府《再至鹅湖》诗，次韵寄怀·其四
作者：刘绎
朝代：清
体裁：七言绝句

春到琴江气正和，顺风一路听舆歌。好官处处如慈母，转恐苍生系望多。
读唐人诗杂感·其一
作者：刘绎
朝代：清
体裁：七言绝句

中条山下足幽居，旧有司空表圣庐。几许士人无著处，王官谷里近何如。
读唐人诗杂感·其二
作者：刘绎
朝代：清
体裁：七言绝句

愁中正读孟郊诗，夜静灯寒独坐时。天地甚宽吾自碍，出门何向问途歧。
读广西周氏遭乱诸诗有感
作者：刘绎
朝代：清
体裁：七言绝句

作歌相告有余哀，小宛诗篇大雅才。掩卷失声同一哭，我曾临谷履冰来。
读张船山前辈《宝鸡题壁诗》有感·其一
作者：刘绎
朝代：清
体裁：七言律诗

浩劫茫茫果有诸，循环回忆我生初。而今塞上风清日，又是江间浪涌余。不信蠢苗生帝世，可曾破竹见军书。承平将略原如此，凭仗天威自扫除。
读张船山前辈《宝鸡题壁诗》有感·其二
作者：刘绎
朝代：清
体裁：七言律诗

岂独长歌蜀道难，东南民气半凋残。流传往事亲身见，点检新闻袖手看。壮士军中违远志，书生纸上付空叹。兰成本是悲秋客，不听哀猿鼻已酸。
读文信国公《六艺堂诗》，敬次原韵
作者：刘绎
朝代：清
体裁：古风

至圣廑删述，诗教理情性。雅颂垂庙堂，国风集子姓。渊源忠与孝，微旨协贞静。中天二耀昭，此理千秋莹。观乡知王道，庠塾蔚然盛。遥遥文叔裔，衍派宗风正。有翁生六子，同入蓼莪咏。明经方起家，采薇因托兴。同时有大贤，戾止歌鹭振。一堂水木思，四壁金丝听。留题示五言，六艺相照映。岿然峙祠额，百世犹起敬。至今栋宇新，苾芬荐芳酝。嗟嗟忠孝门，山水郁名胜。先泽贻孔长，沿流溯余庆。因思昔圣心，后贤远相印。事父与事君，学诗当有进。兴观既在兹，失愚岂为病。我吟信公作，神志为之定。读书学何事，欲起重问讯。
读王子安“人情已厌南中苦，鸿雁那从北地来”之句，因成此诗
作者：刘绎
朝代：清
体裁：七言绝句

残暑未曾随夏去，北风犹望带秋来。频年梗断衡阳路，惟有飞鸿往复回。
读罗念庵先生《南游赤子谣》，用原韵效其体
作者：刘绎
朝代：清
体裁：古风

谁作父母官，忍为赤子疟。谁无父母心，肯欺赤子弱。赤子而盗贼，父母乐不乐？盗贼而赤子，父母怍不怍？自称曰南游，其名雅而谑。赤子有父母，岂谓他人若。投书告乡绅，书中苦相托。上言迫饥寒，何以免沟壑。下言不得已，号呼向城郭。厚禄拥库仓，聚敛富囊橐。只乞得济施，非敢肆剽掠。不知赤子求，可能父母诺。我思古仁人，保赤得所各。恩不在煦妪，政必先省薄。斯民有天良，忠信修罔觉。惟不知孝弟，犯上乱斯作。苟能化其心，制梃亦踊跃。试招赤子来，转听父母约。萑苻虽外起，众志犹可却。古今无异情，斯言勿忽略。哀哉是蚩蚩，畴其求民瘼。
读荆山同年《哭兄诗》
作者：刘绎
朝代：清
体裁：七言律诗

忍听孤鸿嘹唳鸣，中宵风雨搅吟声。哭歌无复埙篪韵，生死方知手足情。慷慨九原完骨肉，弥留数语感神明。凭将孝弟成忠义，勉慰慈心慰乃兄。
读董云巢孝廉《卷石山房诗集》
作者：刘绎
朝代：清
体裁：七言律诗

感旧怀人手泽存，昔年御李附龙门。群英此会今谁健，真气如生古与论。雅抱几曾舒志愿，清芬犹得溯渊源。平生石友交情重，我亦齐年愧弁言。
谢泰和令沈槐卿同年惠武山鸡·其一
作者：刘绎
朝代：清
体裁：七言律诗

偶从鹭渚望仙凫，忽报云端到雁奴。拜捧鱼笺劳远使，廉分鹤粒愧寒儒。羽毛托物情原重，口腹叨人计已粗。自笑涂鸦同野鹜，壁间羞对换鹅图。
谢泰和令沈槐卿同年惠武山鸡·其二
作者：刘绎
朝代：清
体裁：七言律诗

文山遥峙武山连，肯以宏才试小鲜。地僻有灵禽亦异，官清无扰物皆仙。何须鹤立矜群鸟，不信鸾栖屈大贤。从此朝阳梧荫里，小窗报我一声先。
谢秦子叔大令惠白鹇
作者：刘绎
朝代：清
体裁：七言律诗

倦鸟还林正晚曛，筠笼见惠比鹅群。双凫方喜逢仙吏，一鹤曾经伴使君。出处漫驰千里字，回翔犹系九霄云。自惭不及青莲句，多感黄山辍赠殷。
谢芷生惠蟹及长生米果
作者：刘绎
朝代：清
体裁：七言律诗

正是輖饥昼寝余，分甘似感韭花书。长将说饼情何厚，已觉持螯愿不虚。美意延年姑进酒，加餐努力且烹鱼。刘郎每为题糕窘，诗换尖团恐不如。
谭童子以扇索诗·其一
作者：刘绎
朝代：清
体裁：五言律诗

羡尔瑶瑜质，清芬诵妙龄。渊源遥接武，诗礼近趋庭。凤尾初含箨，鸾雏正养翎。速成非所望，致用在穷经。
谭童子以扇索诗·其二
作者：刘绎
朝代：清
体裁：五言律诗

己百希人一，人能己亦能。成功多困勉，捷足漫奔腾。山要从平地，楼须更上层。韶华方茂美，朝旭看东升。
豫章别曾克庵归吉水·其一
作者：刘绎
朝代：清
体裁：七言律诗

我年廿七君三十，努力春华正及时。长啸从师原悟早，老泉发愤自惭迟。文章岂仅科名弋，抱负何须得丧疑。好念先人遗泽继，恭端事业久相期。
豫章别曾克庵归吉水·其二
作者：刘绎
朝代：清
体裁：七言律诗

孤诣研覃理契微，风尘毕竟赏音希。过驹空叹良时失，覆鹿寻思旧梦非。毋向穷途感知己，不堪游子说庭闱。天涯同有思亲泪，况是君归我未归。
负米
作者：刘绎
朝代：清
体裁：七言律诗

有田负郭食犹艰，兵燹余粮且拾残。百里养亲惭菽水，举家食粥继瓢箪。粒储鹦鹉何须羡，谋拙哀鸿只自叹。但愿岁丰无盗贼，百年长足腐儒餐。
贺宋响泉得余干县教谕
作者：刘绎
朝代：清
体裁：七言律诗

同学回思并少年，白头相笑两青毡。申公应诏原非晚，汲郡扶舆况在前。国子师尊符望重，乡邦耆旧系情偏。愿君多采芝山秀，洛社归来话众仙。
赠别朱惺原明府
作者：刘绎
朝代：清
体裁：七言律诗

简书留滞勉驰驱，得遂归心便戒途。风雨春愁莺语涩，关山旅梦雁声孤。身经多难怜同病，交到忘形乐耦俱。客馆荒寒花寂寞，不堪杯酒话骊驹。
赠别署郡守田文圃刺史二十韵
作者：刘绎
朝代：清
体裁：五言排律

威德孚岩邑，勋劳著十城。安危全郡系，功过一官轻。银印兼持节，铜符与典兵。阵云瞻五马，车雨洽群氓。棋劫重开局，军新再列营。调和师克捷，供亿赋输征。懋绩忘矜伐，余氛赖廓清。补苴周牖户，休养验勾萌。黍谷阳初转，茅檐夜不惊。防秋严险要，筹笔集乡英。方幸登衽席，犹烦赋孑旌。宾僚联旧侣，樽俎结新盟。将略推儒雅，才华见悃诚。荛言虚肯受，棘手众能擎。于我渠渠咏，因人碌碌成。雷同衣履接，月费俸钱赢。不觉瓜期及，俄闻樾荫更。频年于役感，今日去思情。别恋襜帷驻，欢随竹马迎。匡时须俊杰，翘首佐升平。
赠南安太守吴子苾同年·其一
作者：刘绎
朝代：清
体裁：七言律诗

蓬瀛清望旧门风，著作才高政理通。人比梅花还觉瘦，心如冰鉴本来空。觐天面目书生在，易地声名父老同。赋手当时推第一，果然治行属吴公。
赠南安太守吴子苾同年·其二
作者：刘绎
朝代：清
体裁：七言律诗

频年南北想周诹，正欲逢君问远猷。河定有源探宿海，驿应无警报星邮。风云各庆贤臣遇，宵旰谁分圣主忧。从古匡时须学识，艰难终赖济川舟。
赠孙子康巡检
作者：刘绎
朝代：清
体裁：七言律诗

征途尘扰苦纷纷，相倚贤劳赖有君。故老都来亲郭伋，英年早已羡终军。艰难世路增才力，黾勉家声继旧勋。闻道文翁方在蜀，神驹有路薾风云。
赠宋响泉明经
作者：刘绎
朝代：清
体裁：七言律诗

公孙六十应贤良，何事文章尚豹藏。应有心传同铁石，早闻家训重糟糠。诗书燕翼看华萼，名教维持系梓桑。愿得枌榆连洛社，景行长对鲁灵光。
赠宫詹张小浦同年，时典试江右·其一
作者：刘绎
朝代：清
体裁：七言律诗

乍喜新音雁带来，争看仙侣出兰台。两行官烛夸年少，千里灵槎接斗魁。前度珊瑚南海网，异时梁栋豫章材。大江东汇浔阳派，生面匡庐又别开。
赠宫詹张小浦同年，时典试江右·其二
作者：刘绎
朝代：清
体裁：七言律诗

为迓星轺想玉珂，巢痕重与话金坡。依然画槛围杨柳，记得文窗绕芰荷。蓬岛风光萦梦易，茅檐景象感怀多。年来簪笔承明客，朝夕从容论若何。
赠欧阳敏斋驾部
作者：刘绎
朝代：清
体裁：古风

言归游鹭渚，徘徊不能去。其上神圣凭，其下群彦附。山川郁灵奇，云构开轩翥。而我栖其中，踌躇独四顾。谁欤新此堂，经营极思虑。佥云乡有善，久为一国慕。华胄溯泷冈，家声起郎署。德星聚一门，四邻咸芘护。愿大力能偿，此举征才具。余闻叹且钦，吾党徒虚据。平生思万间，广厦在何处。如公意气豪，安俟旁力助。不朽身与存，百年人其树。九州寒士多，惜公不当路。犹幸耆英堂，洛中有文潞。愿与鲁诸生，同咏于飞鹭。
赠章子清明府
作者：刘绎
朝代：清
体裁：七言律诗

义旗风举下泷冈，直扫欃枪气奋扬。有志竟能成耿弇，诸艰偏欲试张纲。孤城保障威行远，万井疮痍计虑长。已历辛勤一年久，更思借寇俾民康。
赠范筠溪二尹
作者：刘绎
朝代：清
体裁：七言律诗

范冉于今见典型，老松百尺对公厅。消磨宦辙悲迟暮，检点诗囊入性灵。梅尉果然能得道，许丞况是未重听。何须更问方平术，仙吏长生即寿星。
赠邑侯冯子良大令·其一
作者：刘绎
朝代：清
体裁：七言律诗

岭表群推大小冯，济南名士久称雄。早知诗律通于吏，翻幸家山付与公。太史望云凫入境，才人制邑锦临风。频年井里传舆诵，今日身游化被中。
赠邑侯冯子良大令·其三
作者：刘绎
朝代：清
体裁：七言律诗

翩翩文采被诸生，雅管风琴寄此情。四季种花知政暇，一官如水称诗清。豪怀岂为劳薪减，好句多从苦味成。乡县山深云亦古，才经运用便鲜明。
赠邑侯冯子良大令·其二
作者：刘绎
朝代：清
体裁：七言律诗

从来能吏孰如循，熟历人情事事真。鸟雀自然门外静，儿童最觉道旁亲。千家遍洒无声润，四野方行有脚春。自采芳菲勤手植，满庭嘉荫一时新。
赠邑侯冯子良大令·其四
作者：刘绎
朝代：清
体裁：七言律诗

故里归来近社枌，瞻依毛里庇慈云。也知棠荫巢原稳，自觉瓜田界要分。容我茅檐长曝背，有时樽酒共论文。襟期各抱千秋想，敢以声华奉使君。
赠黄南坡太守
作者：刘绎
朝代：清
体裁：七言律诗

天假英贤造此邦，一麾才出万民望。威名久已孚吴楚，勋业行看起贡章。定乱才优龚渤海，安危身系郭汾阳。东山特为苍生出，早与闾阎卜吉康。
赠黄西陵
作者：刘绎
朝代：清
体裁：五言律诗

世有颠张旭，穷来墨亦痴。论钱谁买画，得酒且谈诗。菊冷寒犹傲，枫疏醉亦奇。牡丹花自好，未肯著胭脂。
赴郡早发
作者：刘绎
朝代：清
体裁：七言律诗

一路寻梅兴共豪，侵晨命驾出东皋。霜威著草寒偏肃，风力回松响愈高。转羡茅檐向冬日，偶临溪水见秋毫。传闻粤雪从来少，却念西征战士劳。
路上
作者：刘绎
朝代：清
体裁：七言绝句

见杨柳色已伤春，听杜鹃声更怆神。正是清明时节雨，又来路上作行人。
路旁人
作者：刘绎
朝代：清
体裁：古风

路旁人，旁观醒。笨车行泥中，前有深陷井。岐路巧逢瞎马来，众目方注笑口开。掀公出淖谈何易，买路无钱莫挽推。噫吁嘻，人心更比世路险，祸机甚微却甚显。请君审视路旁人，后有退步须知转。
车中课孙
作者：刘绎
朝代：清
体裁：七言律诗

烂熳天真是幼年，沿途聊与证山川。性灵指点粗能会，筋力烦劳渐易坚。徐听鸾和吟朗朗，远看骥足道绵绵。眼前漫作骖驹想，咫角何时任祖鞭。
辛亥元旦
作者：刘绎
朝代：清
体裁：七言律诗

翘首蓬莱近紫宸，欣逢首祚庆昌辰。庭闱自有升平乐，雨露同沾浩荡春。二百年来新景运，三千里外旧词臣。才从金殿承恩出，喜与编氓话圣仁。
辛婿秉衡秋闱后来谒，以先公沈阳任内咨追遗款，颇形戚戚，诗以慰之·其一
作者：刘绎
朝代：清
体裁：七言律诗

那堪清兴败租催，况是秋风铩羽回。侥幸看人如意事，困穷奈尔不羁才。有心炼石凭空补，无术成金应手来。闻道塞翁曾失马，茫茫祸福岂能猜。
辛婿秉衡秋闱后来谒，以先公沈阳任内咨追遗款，颇形戚戚，诗以慰之·其二
作者：刘绎
朝代：清
体裁：七言律诗

燕垒双栖风雨惊，好音忽作不平鸣。穷途莫短英雄气，急难谁无儿女情。一旅一成犹可复，肯堂肯构要能宏。且将茅屋牵萝补，廉吏家风本自清。
辛婿秉衡秋闱后来谒，以先公沈阳任内咨追遗款，颇形戚戚，诗以慰之酬杨雪椒光禄见怀四首，即题其《绛雪山房诗集》·其一
作者：刘绎
朝代：清
体裁：七言律诗

连旬阴雨怅离群，忽堕郇公五朵云。珠玉随风生咳唾，蔷薇浣露入香熏。久知著作将身等，不觉吟哦到夜分。千里相思十年事，一时枨触在情文。
辛婿秉衡自沈阳赴京兆试，诗以寄怀
作者：刘绎
朝代：清
体裁：七言律诗

万里秋风塞雁来，玉关路远紫骝开。天涯心绪青云托，人事音书白发催。未免有情儿女别，小相推让弟兄才。会应快展摩天翼，盼得于飞衣锦回。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其一
作者：刘绎
朝代：清
体裁：七言律诗

花能隐逸即花仙，酒不嫌沽当酒泉。礼数可宽忘局促，宾朋随坐爱团圆。题糕刚近茱萸会，对菊惟惭苜蓿筵。但愿延年同衍算，醉中情味最缠绵。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其七
作者：刘绎
朝代：清
体裁：七言律诗

晚节谁夸昼锦堂，秋容且醉菊花觞。何须科第方为贵，能励廉隅始觉强。诗品独高陶靖节，酒仙甘让贺知章。龙头属老从来有，珍重桑榆爱景光。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其三
作者：刘绎
朝代：清
体裁：七言律诗

买花沽酒聚朋俦，桃李琼瑶感报投。品比淡人偏绚烂，生来傲骨却风流。君才健举如秋隼，我老忘机似海鸥。好为后来留轶事，漫将胜会说瀛洲。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其二
作者：刘绎
朝代：清
体裁：七言律诗

旧雨新芳萃一堂，借题写意托壶觞。谱兰几辈谁同健，咏菊连篇倍觉强。何用酒杯浇磊块，肯随花样艳文章。会须再被蒲轮召，重席还增经籍光。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其五
作者：刘绎
朝代：清
体裁：七言律诗

酒果延龄也学仙，引来诗思涌如泉。花能绝俗何妨傲，笔自藏锋不觉圆。风避炎凉殊款款，雨联今旧尚绵绵。一时宾主东南集，雄辩高谈起四筵。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其八
作者：刘绎
朝代：清
体裁：七言律诗

湖舫飘然雁影翩，锦江三老不同筵。水萍聚散云来去，草木枯荣月缺圆。翰墨因缘乐朋友，菊花时节忆林泉。人生此会良难得，为计明年忆去年。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其六
作者：刘绎
朝代：清
体裁：七言律诗

谈笑鸿儒集草堂，壶园风月共平章。新诗自觉相形绌，老笔还如遇敌强。蠹简陈编心欲醉，蝇头细字眼犹光。学规试问胡安定，可有闲情及咏觞。
辛未九月廿一日，小集壶园赏菊，同人各以诗见贻，更唱迭和勉为酬答，共得诗八章合录之，聊纪一时之兴·其四
作者：刘绎
朝代：清
体裁：七言律诗

犹向茅檐话玉堂，挥毫已秃尚词章。地如栗里人同隐，诗到涪翁老更强。雾里看花还作客，床头有酒且称觞。南楼高咏多豪兴，东壁图书起夜光。
辛酉二月科试岳孙得选拔、衡孙入邑庠有作
作者：刘绎
朝代：清
体裁：七言律诗

叠有佳音鹊报来，高堂为此再颜开。雁行敢幸连翩易，燕翼犹惭接武才。可喜晚年还可惧，添栽新种要添培。梧桐老矣荪枝长，步绕庭陔日几回。
过十八滩盛涨顺风·其一
作者：刘绎
朝代：清
体裁：七言绝句

洪潮浩浩涨弥漫，水面铺平十八滩。我是劳人倍惶恐，江神幸勿起波澜。
过十八滩盛涨顺风·其二
作者：刘绎
朝代：清
体裁：七言绝句

五月炎风倏北风，回澜力大仗天工。浮生何处由人定？一任虚舟转运中。
过层山访郭羽可舍人活秀园
作者：刘绎
朝代：清
体裁：七言律诗

故人有约菊花开，已负花时共寿杯。待雪君应迟客至，冲寒我竟入山来。轩然大厦争林出，顿觉春风满座回。不待登楼穷胜赏，草堂情味亦佳哉。
过泰安，崇雨舲太守以《和杨雪椒方伯雨中登岱诗》索和次韵·其一
作者：刘绎
朝代：清
体裁：七言律诗

鲁殿齐烟远势盘，凭虚试与众山看。传闻不信环中绝，身到方知境界宽。八极精神云广大，九霄分位石高寒。苍生望处皆霖雨，岂独人间作巨观。
过泰安，崇雨舲太守以《和杨雪椒方伯雨中登岱诗》索和次韵·其三
作者：刘绎
朝代：清
体裁：七言律诗

铭功纪德渐模糊，周祭虞巡典不诬。使节望云成礼去，征车催雨入诗无。青鬟玉女朝添黛，绛服仙人夜缀珠。缥缈天风下鸾鹤，一时灵泽遍苏枯。
过泰安，崇雨舲太守以《和杨雪椒方伯雨中登岱诗》索和次韵·其二
作者：刘绎
朝代：清
体裁：七言律诗

曾登绝顶俯云低，立脚高应万笏齐。绿字悬崖摹铁笔，青光洗眼当金篦。近瞻斗极心依北，遥对天门爽挹西。安得景行长在目，纪游还作画图题。
过泰安，崇雨舲太守以《和杨雪椒方伯雨中登岱诗》索和次韵·其四
作者：刘绎
朝代：清
体裁：七言律诗

秀语吟来喜溢眉，山中怡悦白云资。诗情清似风泉沁，民瘼殷于暑雨咨。匠石搜岩惭我拙，仙都守土羡君宜。登梯尚有重游约，要看东瀛日出时。
过瑶岭有怀湘乡王公
作者：刘绎
朝代：清
体裁：古风

炎炎烈日山骨枯，群凶膏地草不腴。白石齿齿散满途，槎枒髑髅挂朽株。叹息顽魂死不悟，枉饱蝼蚁悲行路。徒令人指古战场，道旁摩击还如故。从来小丑如莽榛，痛截根藤免蔓延。始信萑苻用烈火，至今东里思惠人。
过长泷习婿家，邀游巘山，寺门有米襄阳“第一山”三大字，拓之而归
作者：刘绎
朝代：清
体裁：古风

县城遥枕五巘峰，我家居住城当中。自从登岱归林薮，楼头日对青芙蓉。长泷七里峰可及，偶入婿乡近拱揖。连朝积雨忽晴霁，山灵许我寻苔级。篮舆踯躅路纡萦，石蹊尽处万笏迎。仰望初疑似螺转，偪仄渐觉如蛇行。重门蓦已三天上，举头忽见黄金榜。大笔淋漓第一书，此山此笔俱无两。入山礼佛钟鼓寒，寺深佛古僧懒残。摩挲山顶如鬟髻，我身竟在青云端。更从一峰踰第二，数武之遥风景异。小径立石高于人，似解送迎两行侍。二峰寺古尤荒凉，佛殿新旧如分疆。香火盛衰且若此，能教人世无沧桑。步出寺门望城郭，全势一揽在掌握。恩江曲折万峰围，水田绣绮纷交错。余兴忽转山门前，回首摩崖拜米颠。借他取月梯云手，隔纸能摹笔若椽。山灵莫笑我好事，我愧古人三宿意。袖中喜带烟霞回，斗室今有神仙字。朝来重上看山楼，山色依然满槛收。笑问下方谁引领，见我云端立脚不？
述怀
作者：刘绎
朝代：清
体裁：古风

蓬荜来鹤书，畴咨奉明诏。宠至乍成惊，亟向慈闱告。循环诵诏书，反复听母教。尔本寒陋儒，科名忝清要。七年涉宦途，十载淹归棹。虽遂乌鸟私，曾乏涓埃报。遭逢当盛明，及时勉自效。化日方舒长，毋以我为耄。再三绎母言，寸心百萦绕。平生澹利荣，读史鄙温峤。小草与山泉，时时自计较。顾惟先朝恩，生成感覆焘。春晖驻陔南，天若有私照。圣人本人情，教忠即教孝。苟以委屈陈，未必严命召。清夜独自思，忍为虚声盗。昔人不就征，几辈成高操。荐剡愧廷臣，艰难惩进躁。进退两踌躇，措词惧颠倒。转廑堂北忧，非虑终南诮。
送习婿北上
作者：刘绎
朝代：清
体裁：古风

门阑喜气新，庭草向人绿。百尺映桐高，一枝扬桂馥。念尔三年中，得失若倚伏。失之固意外，得亦岂易卜。世非无诡遇，吾徒自羁束。以吾视固然，嗟世徒逐逐。恃此往前途，坦然信吾足。前途多顺流，顺流且勿喜。扬帆虽遇风，把舵在舟子。得意每失足，图远必自迩。珍重爱身名，步步须审视。素衣本无瑕，京尘勿为滓。行行万里程，自此发轫始。
送别崔仙洲太守
作者：刘绎
朝代：清
体裁：七言律诗

盘错曾烦匡济才，驰驱又为简书催。一年借寇期何速，此事推袁量更恢。河润无边难里计，春生有脚望重来。知公也爱西江水，到顺风时尚溯洄。
送别邑侯秦子叔大令·其一
作者：刘绎
朝代：清
体裁：七言律诗

五载重来旧使君，吏民亲信倍殷勤。虚堂再喜开秦镜，保障犹能辟楚氛。偕寇一年期易满，任庞百里事难论。去思曾忆前番别，今日仍攀道左辕。
送别邑侯秦子叔大令·其二
作者：刘绎
朝代：清
体裁：七言律诗

记得防秋警告频，城楼四望起烟尘。鱼鳞万户晨炊寂，雉堞双灯夜柝巡。临事几人忧患共，借筹惟我过从亲。年来乡里期苏息，犹庇甘棠树树春。
送子良大令移官浮梁
作者：刘绎
朝代：清
体裁：七言律诗

四野桑麻户诵弦，相忘丰乐已年年。花光自泫秋来露，云意犹迟雨后天。儒吏精神临去见，诗人心迹异时传。长风万里襟期远，寄我观涛第一篇。
送孙婿陈搏鲲赴蜀
作者：刘绎
朝代：清
体裁：七言律诗

四方弧矢男儿志，万里长风眼界宽。此去定能绳祖武，早归应更得亲欢。常严素履行无险，有愿青云路不难。每到崎岖牢著脚，沿途为我报平安。
送宋铨部小墅前辈入京·其一
作者：刘绎
朝代：清
体裁：七言律诗

伯劳飞燕自西东，踪迹年来问远鸿。今事崔琳南指在，先鞭祖逖北群空。扁舟潭水三秋迥，一纸离心两地同。惆怅章门杨柳色，遥牵别绪逐金风。
送宋铨部小墅前辈入京·其二
作者：刘绎
朝代：清
体裁：七言律诗

二宋才华早擅名，驰驱正好值时清。文章旧誉留韦曲，事业他年继广平。桑梓知交应我念，菊花天气羡君行。五云此后郇公仰，珍重鱼缄寄远情。
送家伯瑗学博截取知县赴选入京·其一
作者：刘绎
朝代：清
体裁：七言律诗

重来凫舄驻神仙，管领春风又六年。官小政能知大礼，职勤心每在前贤。即看事业书生裕，试听弦歌学校先。若拟甘棠思德化，士林已作颂声传。
送家伯瑗学博截取知县赴选入京·其二
作者：刘绎
朝代：清
体裁：七言律诗

忝托宗盟附墨庄，青毡耐冷共回翔。君如鹄举云千里，我尚鸥闲水一方。红树半江离绪远，锦帆十幅顺风长。他时黍雨行南国，重见旌旗鹭渚旁。
送张楚瞻大令赴部
作者：刘绎
朝代：清
体裁：七言律诗

已负栽花十六春，回翔仍现宰官身。二毛几辈叹郎署，大利何曾属计臣。足迹周游半天下，痌瘝展转到畿民。他时音问传京兆，应有平反慰老亲。
送彭同年锡之编修入京供职二首·其一
作者：刘绎
朝代：清
体裁：古风

素颢薄秋高，长风送清响。乘兴扬征帆，壮心殊慨慷。平居怀远志，旷然万里想。此行恣胜游，蓬瀛一何广。河源飞星槎，皇华共驰仰。报国日方长，遥情与俱往。
送彭同年锡之编修入京供职二首·其二
作者：刘绎
朝代：清
体裁：古风

鸾凤心霄汉，鸥鹭恋江湖。岂不思接翅，回翔难自如。欲托宾雁足，寄情腾上都。琼楼望高寒，仪羽羡亨衢。愿言故林侣，展翼宏远谟。良晤知何日，慎此千金躯。
送彭香九太史入京
作者：刘绎
朝代：清
体裁：七言律诗

小住蓬莱返故庐，两番读礼十年书。一生大事修家裕，千载功名许国初。温树阴高多秘密，皇华路远要纡徐。无穷德业原忠孝，直送青云老眼舒。
送李刚峰太守入京·其一
作者：刘绎
朝代：清
体裁：七言律诗

暂向文峰结旧盟，又从字水挂帆轻。岁寒松自干霄出，岭上梅还向日荣。回首未能忘子舍，关心常觉有苍生。此行正遇长风便，闻道天河已洗兵。
送李刚峰太守入京·其二
作者：刘绎
朝代：清
体裁：七言律诗

山川应识故侯过，民气欣看两岸和。志喜亭原丰乐近，出山云想吉祥多。觐天正好春初泮，报国能教海不波。倘遇沿途新奏凯，顺风寄我泰平歌。
送杨春墅明府
作者：刘绎
朝代：清
体裁：古风

五月南风不作热，柳条依旧绾离别。恩水如醪醉不成，杨侯胸有古冰雪。侯是故侯去复还，昔来三月今期年。燕雁代飞无定处，王乔双舄仙乎仙。太行山高插霄汉，结根山阿耸直干。衮衮红尘扑地来，料峭清风邈天半。浮云满眼任奔腾，独棹孤帆一叶轻。争先万舸纷如织，暮对空江千里情。
送林经历署湖口县篆·其一
作者：刘绎
朝代：清
体裁：七言律诗

臣门如市任纷纷，白水盟心志不群。十八年中三注考，二千石下几书勋。地虽承乏都留爱，官到亲民要在勤。赢得口碑传妇孺，髯参军后胖参军。
送林经历署湖口县篆·其二
作者：刘绎
朝代：清
体裁：七言律诗

千里莱衣快此行，高山大水拥荒城。五丝益寿宜馨膳，九派分流正洗兵。鸟尚惊弓须抚恤，鸿多集泽待经营。临岐珍重袁宏扇，一路仁风仰政声。
送林赐阶邑侯奉讳归琼州·其一
作者：刘绎
朝代：清
体裁：五言律诗

秋色东南迥，天涯孝子心。关河悲泛梗，烽火误来音。世路穷廉吏，清商助苦吟。归程四千里，相望岭云深。
送林赐阶邑侯奉讳归琼州·其三
作者：刘绎
朝代：清
体裁：五言律诗

渡海寻常事，曾经宦海来。波澜随境老，鼓角借风哀。鹏待南溟徙，珠应合浦回。苍生思利济，终赖士元才。
送林赐阶邑侯奉讳归琼州·其二
作者：刘绎
朝代：清
体裁：五言律诗

尚有关心事，前功弗弃基。迟徊牵别绪，容易又秋期。雨念绸缪效，云留缱绻思。公归如可复，重认岘山碑。
送林赐阶邑宰奉差进省
作者：刘绎
朝代：清
体裁：七言律诗

西风短棹称装轻，桂子香时缓送行。一鹤何曾清有迹，双凫似觉去无名。阳城淡漠三年考，京兆寻常五日情。谁识使君临别意，比中秋月更分明。
送沈槐卿同年由泰和移宰鄱阳·其一
作者：刘绎
朝代：清
体裁：七言律诗

锦帆花拥十分妍，仙吏风流况少年。快阁晚晴留返照，澄江明月印前川。金兰郑重袁宏扇，琴鹤萧闲赵忭船。目极湖光情万里，者番春草倍芊绵。
送沈槐卿同年由泰和移宰鄱阳·其二
作者：刘绎
朝代：清
体裁：七言律诗

汇泽交流贡与章，五湖谁得小鄱阳。由来雅度容千顷，不信洪波始滥觞。闻道清湾遗泽远，故应大地好春长。何当共拍洪崖笑，双眼重揩云水光。
送王小霞征士膺荐入京
作者：刘绎
朝代：清
体裁：七言律诗

圣主求贤典自宽，公卿下士古来难。肯因当路求闻达，却让书生策治安。汉诏茂才兼异等，周廷论辨即任官。侧闻贾谊方前席，多少苍生引领看。
送王梧冈丈升任南康教授，时令嗣言泉、演九两孝廉一司铎崇义，一司铎永新，同时赴官·其一
作者：刘绎
朝代：清
体裁：五言律诗

寿世文兼福，无穷普教思。三君新誉望，一代老经师。彭蠡秋程壮，河汾化泽滋。渊源应远接，分派合流时。
送王梧冈丈升任南康教授，时令嗣言泉、演九两孝廉一司铎崇义，一司铎永新，同时赴官·其三
作者：刘绎
朝代：清
体裁：五言律诗

南极遥增耀，东邻久借明。交亲如一室，别恋倍诸生。盛德忘年契，殷怀后会盟。匡庐萦梦想，何日话前程。
送王梧冈丈升任南康教授，时令嗣言泉、演九两孝廉一司铎崇义，一司铎永新，同时赴官·其二
作者：刘绎
朝代：清
体裁：五言律诗

座客谈文暇，寒毡三十春。凤冈遗爱旧，鹿洞教条新。伏胜传经日，申公应诏辰。悬知开绛帐，五老共嶙峋。
送秋
作者：刘绎
朝代：清
体裁：七言律诗

几度盼秋秋不到，秋来秋去更情殷。旱晴一雨才三日，天气新霜未十分。疏叶淡黄欺夕照，微风飞白漾轻云。从来志士嗟长夜，悔不乘时早树勋。
送符征岩进士出宰楚南
作者：刘绎
朝代：清
体裁：古风

圣门论仕学，其道原无二。所期斯能信，未仕先求志。民社初身膺，作宰匪容易。汉代犹近古，经术以为治。后世轻一行，遂将此事废。上官持鉴衡，亦复儒为戏。应对容止间，登场诧同类。岂有读书人，不解读律例。所嗟忠信薄，谁存哀矜意。古称亲民官，慨然思慈惠。符君始通籍，正当强仕岁。胸有记事珠，面带诗书气。书生本文弱，迂拙奚必讳。但愿守其迂，毋工为趋避。且常安于拙，甘让人巧智。素质禀天授，骨格不妩媚。肯效时世妆，恐为脂膏累。阳城自署考，虞诩矜利器。人各有所能，但行吾素位。安静若无华，功可日月计。念念在生民，孜孜务康济。能不愧儒林，即以继循吏。
送耆九峰太守入觐
作者：刘绎
朝代：清
体裁：七言律诗

鹏翮盘空万里翱，早闻骏誉出秋曹。新恩玉殿天潢近，旧债云楼地望高。甘雨甫来齐手额，好春无尽转心劳。定知述职宸颜喜，还向江城迓节旄。
送艾至堂明府之岭南任
作者：刘绎
朝代：清
体裁：五言律诗

料理名山业，人皆待宦成。君才偏晚出，著作在平生。南矣欣吾道，东之望此行。十年甘苜蓿，应耐冷官清。
送蒋矩亭明府自庐陵移倅吴城
作者：刘绎
朝代：清
体裁：五言律诗

梁苑谁三绝，庐陵此一时。风流才子政，香草美人思。水尚西江饮，车应好雨随。湖山新管领，多少画中诗。
送裘云槎孝廉随侍虔州教授任，次留别韵·其一
作者：刘绎
朝代：清
体裁：七言律诗

风流华胄溯英年，幸近阶庭识惠连。家世丝纶光日月，文章台阁接云烟。升堂每载元亭酒，隔座曾分子敬毡。久与眉山通款洽，那堪别绪逐吟鞭。
送裘云槎孝廉随侍虔州教授任，次留别韵·其三
作者：刘绎
朝代：清
体裁：七言律诗

琼瑶报我墨初乾，气象崚嶒彩笔干。家学相承科第易，诗才欲较弟兄难。华堂爱日冬犹煦，画槛移春岁未寒。只惜适园间草木，空将棠荫话儒官。
送裘云槎孝廉随侍虔州教授任，次留别韵·其二
作者：刘绎
朝代：清
体裁：七言律诗

自从潘岳赋闲居，又逐欢游八载余。感旧故怜和氏璧，问津翻愧武陵渔。山中星为贤人聚，天上云留太史书。何日蓬莱重接轸，金门献赋望相如。
送裘云槎孝廉随侍虔州教授任，次留别韵·其四
作者：刘绎
朝代：清
体裁：七言律诗

无限离情诗句中，潆洄一水滞归篷。驿程正报南枝暖，骏足应追北冀风。陈迹但看鸿印雪，故巢长想凤栖桐。还从十八滩头上，怅望峰青绕曲终。
送辛婿携眷归万载
作者：刘绎
朝代：清
体裁：古风

聚久不觉畅，偶离难为怀。朔风酿江雪，诗思未能佳。忆昔出都时，挥手各天涯。讵谓居田里，会合亦常乖。幸尔琴瑟好，和声叶雍喈。膝前已成行，头角殊几侪。凭承先世泽，余荫如三槐。珍重厚培植，新机在根荄。春华各努力，翱翔将与偕。勿为儿女态，别意强自排。酒力不胜寒，烛影摇荒斋。风云有时会，老眼为重揩。
送郭惺予司训袁州
作者：刘绎
朝代：清
体裁：七言律诗

回首春风廿四番，敢云教学有渊源。经师矩矱规模大，贫士生涯道义尊。官向冷中观宇宙，儒于腐处立乾坤。救时妙术惟医俗，好与文人子细论。
送陈岱云太守奉调入闱，即移守信州
作者：刘绎
朝代：清
体裁：七言律诗

竹马刚迎郭细侯，忽闻旌旆下洪州。人间时雨刚宜夏，天上文星自耀秋。流水未能忘去后，灵山正好看前头。应知千里鹅湖月，犹共清光照鹭洲。
送黄子鸿之雩都·其一
作者：刘绎
朝代：清
体裁：五言律诗

世路穷方达，生涯淡亦甘。一年又容易，此去好深谙。书剑吟身健，山川醉眼酣。秋风云翮迥，盼尔远图南。
送黄子鸿之雩都·其二
作者：刘绎
朝代：清
体裁：五言律诗

栖枝欣得地，橐笔且依人。结契师兼友，忘形主与宾。菊知花县早，梅近庾南春。应念旧游处，迢迢鹭渚滨。
送黄少农上舍还京·其一
作者：刘绎
朝代：清
体裁：七言律诗

趋庭情事忆黄童，六载京华想象中。舞勺早看头角耸，图南今喜羽毛丰。英年最好无时态，举止居然有父风。对尔韶颜惊短鬓，开缄相照一灯红。
送黄少农上舍还京·其二
作者：刘绎
朝代：清
体裁：七言律诗

丹桂根深待吐葩，弟兄才望在君家。先鞭万里归蹄健，后会三年望眼赊。山墅棋枰谁破敌，门墙衣钵正飞楂。科名拾芥寻常事，好植庭芳蔚国华。
送黄少司寇树斋先生入京·其一
作者：刘绎
朝代：清
体裁：七言律诗

报国平生翰墨勋，远臣恋阙总忧勤。九重相谅惟孤直，一代能传几大文。有脚春方行化雨，无心岫又起祥云。年来著作人争诵，转惜当时谏草焚。
送黄少司寇树斋先生入京·其三
作者：刘绎
朝代：清
体裁：七言律诗

肯容谢傅恋东山，回首江云满故关。补采輶轩周海岳，添栽桃李遍区寰。千秋坛坫新莲社，万里封圻旧笋班。几许鸿裁归大冶，愿公教泽溥人间。
送黄少司寇树斋先生入京·其二
作者：刘绎
朝代：清
体裁：七言律诗

狂波今已靖鲵鲸，局外安危系老成。海上将才应有算，江南词客故多情。鼓鼙定后方思治，闾里生来未识兵。从此越裳通职贡，儒臣正好答升平。
送黄少司寇树斋先生入京·其四
作者：刘绎
朝代：清
体裁：七言律诗

十度春风隔绛帷，几番离绪逐云飞。远蒙记忆频嘉惠，久拟从游奈告归。南浦春波空渺渺，章门杨柳定依依。相思命驾轻千里，偏是林宗愿不违。
选拔揭晓，习婿纠卿报罢，诗以慰之·其一
作者：刘绎
朝代：清
体裁：七言律诗

先声早已震雷同，拾芥微名到手空。枉上十书成九转，翻因一篑弃全功。顺风不信回飞鹢，过影何堪问去鸿。叹息遭逢原数定，浮云都付有无中。
选拔揭晓，习婿纠卿报罢，诗以慰之·其二
作者：刘绎
朝代：清
体裁：七言律诗

同气相求比雁群，门楣犹喜张吾军。楚弓未许他人得，汉帜其如顷刻分。声问过情原可耻，年华方富要能勤。南溟六月鹏将息，有路还登万里云。
途中杂诗·其一
作者：刘绎
朝代：清
体裁：五言律诗

走险急何择，投林无定栖。行行却返顾，步步戒先迷。岁月惊新序，程途恋旧蹊。可怜鸟绕树，总向故巢啼。
途中杂诗·其三
作者：刘绎
朝代：清
体裁：五言律诗

到此安舆驻，因依不失亲。莫嫌宾幕近，幸倚婿乡邻。戎马忧难解，儿童乐自真。轩窗山色霁，今日始知春。
途中杂诗·其二
作者：刘绎
朝代：清
体裁：五言律诗

天寒鸡未鸣，肃肃独宵征。仄径纡途出，单车冒雨行。犬声惊水隔，灯影入村明。幸有居停约，敲门欲四更。
途中杂诗·其五
作者：刘绎
朝代：清
体裁：五言律诗

虽胜心犹怯，官军忽退回。旱云不成雨，过电那闻雷。忧喜人情别，惊疑贼胆摧。兵家虚与实，整旅或重来。
途中杂诗·其四
作者：刘绎
朝代：清
体裁：五言律诗

闻有援师至，朝朝望屡违。心旌随梦到，意马向空飞。霹雳风传信，貔貅夜合围。丛祠殷金鼓，万户借神威。
遣怀
作者：刘绎
朝代：清
体裁：古风

名园洛阳盛，嘉植繁牡丹。天生富丽质，足娱眼前看。得气占春早，湛湛露华漙。主人爱花时，培护移雕栏。偏反媚朝旭，常恐狂风残。折柬邀客赏，樽俎相盘桓。谁谓前知者，对花忽三叹。明日非今日，变幻恒无端。座中疑信半，自觉提防完。岂料厩马腾，狼藉迹蹒跚。惜哉绝世艳，红紫大如盘。性命等朝菌，抛弃同菅萑。将为花仇马，花与马何干。杀马祭花魂，此案了亦难。万事莫非数，人生空悲欢。造物有春秋，荣枯遂千般。栽培本常理，义命还自安。怨尤两无益，至人能达观。莫羡名园卉，甘作空谷兰。君看老松柏，犹自葆岁寒。
邓竹良学博与余同岁，和余《五十赋怀》诗，并示慈寿及令嗣培槐南宫报捷薇省归觐，赋此酬贺
作者：刘绎
朝代：清
体裁：七言律诗

一纸书加见故人，两家欢庆互相询。年华各有头颅感，诗意无逾骨肉真。旧冷官如老莱子，新郎君是紫薇臣。遥知凤阁衔恩出，绛帐团圞拜玉纶。
邹县谒孟庙
作者：刘绎
朝代：清
体裁：七言律诗

峄山山石郁嶙峋，始见岩岩面目真。天地浩然存正气，庙堂肃若俨明神。庭开古井心源接，阶有遗珠手泽新。此日宫墙同仰望，巍巍数仞属斯人。
郡城保卫局即事
作者：刘绎
朝代：清
体裁：七言律诗

谈笑从容笔有芒，书生慷慨说干将。可能制挺家家喻，只要空弮户户张。学制本难操使割，及锋何必善为藏。从来兵甲威天下，总在人和势自强。
郡城元夜
作者：刘绎
朝代：清
体裁：七言律诗

归岫闲云为底忙，羁怀无奈雨浪浪。新年作客难成醉，百里思亲已戒装。残漏暗随檐共滴，孤灯寒借壁余光。昆仑关外今谁将，应挽天河洗战场。
郡馆寒夜与止翁话别
作者：刘绎
朝代：清
体裁：七言律诗

今年五度过州城，又向寒毡话旧盟。几处险夷嗟世路，连朝冷暖见人情。孤灯焰小宵谈虎，浊酒杯宽醉论兵。岁暮乡关风雪里，空斋垆火共凄清。
郭羽可舍人病愈见寄，即次《活秀园即目》韵
作者：刘绎
朝代：清
体裁：七言律诗

泣鬼诗成病已苏，少陵险语血模糊。真仙骨换非关药，老凤声高肯让雏。槛外云烟从变幻，庭中风月不支吾。年来长作园亭主，且喜林泉道未孤。
鄱阳沈槐卿大令殉难，作诗吊之
作者：刘绎
朝代：清
体裁：古风

使君拯溺甘赴水，扁舟波涛不能死。使君捕盗不假兵，匹马风雪生入城。自闻烽警偪疆内，江派几支成壅溃。全湖独揽在胸中，犹恃康郎军一队。章江门外蓦惊雷，双凫急为简书来。偏师直向长城窟，马革竟裹伏波回。是时三军咸慑伏，懋赏酬庸尚不足。谁料湖水忽横流，贼船已到芝山麓。饶州自古本称饶，沃土全抛一炬焦。小李将军正承乏，故侯原已卸肩挑。君乃赫然整其旅，谓民吾民土吾土。中流击楫不回头，手指湖滨是死所。伤心荡荡一城空，恨不杀贼何有躬。新官已死旧官继，堂堂大邑见双忠。君不赴义君有辞，职守二字人所知。吁嗟同官皆巧避，君胡愚者自临危。平日石交惟蒋诩，曾作生祭王炎午。几人到死尚贪生，独君身早为国许。湖风萧瑟湖水腥，乱流中有止水亭。天不死君君肯死，千载犹存古典型。昔年快阁曾徙倚，澄江今亦成血水。每闻痛哭旧部民，谓使君在何至此。
酬卢籁亭广文贺诗
作者：刘绎
朝代：清
体裁：七言律诗

喜添佳话上吟笺，敢谓经谈子政传。家世相承忝刘后，诗名谬附愧卢前。绛帷望重高坛坫，红竹阴添富简编。再睹霓裳逢盛典，为君重赋鹿鸣篇。
酬姚秋浦明府见寄，并示南安防堵诸作
作者：刘绎
朝代：清
体裁：五言律诗

戎马贤劳际，诗人鞅掌吟。绸缪平日事，慷慨此时心。驿冷梅山远，云停赣水深。行春应有脚，延望鹭洲浔。
酬徐同年荆山孝廉·其一
作者：刘绎
朝代：清
体裁：七言律诗

道北君居我道南，过从时喜接清谈。两家最幸庭闱乐，万事无如菽水甘。局促风尘千里骥，阑珊心绪再眠蚕。人间胜负棋枰里，敛手相看仔细谙。
酬徐同年荆山孝廉·其三
作者：刘绎
朝代：清
体裁：七言律诗

频年乐育渐盈门，乡社瞻依俎豆存。应有秀良烝野处，颇闻模范颂师尊。文章端赖先民矩，教化还须我辈敦。千载风流长俯仰，好从遗泽溯渊源。
酬徐同年荆山孝廉·其二
作者：刘绎
朝代：清
体裁：七言律诗

名场毕竟属虚名，大器何妨待晚成。容易蹉跎惟色养，最难假借是乡评。品如金玉文同贵，语带烟霞气自平。较我十年论得失，读书还觉在山清。
酬徐同年荆山孝廉·其四
作者：刘绎
朝代：清
体裁：七言律诗

蓬门昼永隔芳尘，但觉君来气味亲。忍看纷华时世异，力持迂拙性情真。尊前问字嗤儿辈，物外论文感故人。示我一编冰雪朗，晴窗把玩转清新。
酬朱莲洋广文贺诗
作者：刘绎
朝代：清
体裁：七言律诗

曾闻遗训朱仁轨，作述相传在一门。旧事堪征赖文献，新书可续有渊源。依然砚席联昆弟，何必科名话祖孙。满圃黄华香正好，且招明月对芳樽。
酬杜仲容孝廉见赠二首次韵·其一
作者：刘绎
朝代：清
体裁：七言律诗

潇洒宗之正少年，聪明原出惠山泉。清言似玉霏霏屑，好句如珠个个圆。云水偶然申雅契，风尘何意识英贤。应知幕府群才集，定有清声被管弦。
酬杜仲容孝廉见赠二首次韵·其二
作者：刘绎
朝代：清
体裁：七言律诗

簪笔徒惭旧史臣，蓬莱接迹几番新。枥中老马非无志，眼底青云喜有人。破浪可能开万里，挥戈犹欲挽千钧。雅歌每羡投壶暇，名士风流想扇巾。
酬杨梦岳征士贺诗次韵
作者：刘绎
朝代：清
体裁：七言律诗

冬荣桂树倚山栽，云外飘香不染埃。浥露芳菲多小草，凌霜偃蹇几奇才。登科记里名如许，感遇诗中义已该。前辈典型瞻仰近，征君原自孝廉来。
酬杨雪椒光禄见怀四首，即题其《绛雪山房诗集》·其三
作者：刘绎
朝代：清
体裁：七言律诗

旧游回首忆明湖，宦迹诗情话荻芦。敢将杨炯侪王骆，深愧刘叉许孟卢。紫笔赠言萦别绪，瑶缄寄远渺长途。自从使节瓜期代，抚景怀人两地俱。
酬杨雪椒光禄见怀四首，即题其《绛雪山房诗集》·其二
作者：刘绎
朝代：清
体裁：七言律诗

早闻气象垂丹笔，旧有光辉映署郎。紫禁清风余菉竹，青齐遗爱尚甘棠。句传囊锦心先醉，曲谱旗亭口亦香。往日碧幢巡历地，好山好水尽平章。
酬杨雪椒光禄见怀四首，即题其《绛雪山房诗集》·其四
作者：刘绎
朝代：清
体裁：七言律诗

占得诗山最上尖，榕城宗派又重添。仙心禅悦双修到，官职声名几辈兼。晚福公宜耽水石，春晖我正恋茅檐。何时霞岭随游屐，重话前因韵更拈。
酬梁翼堂孝廉见赠二律，即题其诗卷次韵·其二
作者：刘绎
朝代：清
体裁：七言律诗

性情诗本自儒林，学养尤征酝酿深。意气渐平经阅历，豪怀未减见登临。渊源早喻冰生水，投契真如芥引针。好与和声倡后起，一峰高处寄遥吟。
酬漆古香学博惠题拙诗
作者：刘绎
朝代：清
体裁：七言律诗

寒雨山窗昼漏迟，春风触手见新诗。针缘磁石投能合，弦入焦桐赏更奇。自觉小巫惭我法，转凭大雅得吾师。回思四十年前事，曾侍传经董子帷。
酬羽可舍人归后见寄次韵·其一
作者：刘绎
朝代：清
体裁：七言律诗

容易秋风春又来，章江归棹感离杯。山中芳讯逢人问，窗外寒花待我开。老鹤欲仙应更寿，翔鸿如客亦仍回。殷勤为订重论约，得读新诗兴转催。
酬羽可舍人归后见寄次韵·其二
作者：刘绎
朝代：清
体裁：七言律诗

车乘翘翘却顾频，从来道谊友朋真。犹留云住还游子，幸不尘污谢故人。阅历一番如梦醒，低徊两念是君亲。与翁共话升平乐，细草幽花满眼春。
酬裘笙白孝廉、云浦上舍兄弟
作者：刘绎
朝代：清
体裁：七言律诗

清华门望冠南州，兄弟才高五凤楼。笑我山中才纵目，知君天外独昂头。集成花萼双声合，思入云烟八面收。大笔小窗惭未称，敢夸座上有枚邹。
酬谢镜泉孝廉次韵·其一
作者：刘绎
朝代：清
体裁：七言律诗

依然小谢旧家声，历尽艰危总不惊。乱后相逢犹故我，诗中有感见深情。千家山郭成今昔，一剑风尘托死生。同有苦衷言不尽，岂惟纸上漫谈兵。
酬谢镜泉孝廉次韵·其二
作者：刘绎
朝代：清
体裁：七言律诗

一卷凭君眼暂开，可怜辛苦贼中来。长歌只当穷途哭，短醉如闻斫地哀。尘世赏音惟故友，危时匡济要奇才。风云骥足方舒展，文事还能武备赅。
醇士前辈用前韵赠行，再叠奉酬·其一
作者：刘绎
朝代：清
体裁：七言律诗

秋槎泛罢看鸥眠，何幸蓬莱共学仙。名士风流宜水石，诗人供养有云烟。闲烹清茗时论画，遍拓残碑又谱钱。灯火窗纱欣对宇，夜来想象米家船。
醇士前辈用前韵赠行，再叠奉酬·其二
作者：刘绎
朝代：清
体裁：七言律诗

话到离思夜不眠，此行敢说比登仙。宦情久似池中水，事业谁凌阁上烟。鸳记同班惭橐笔，鹤无多俸愧囊钱。欲将莼脍资甘旨，好趁西风理钓船。
重九日蒋矩亭大令惠糕并诗，次韵答谢
作者：刘绎
朝代：清
体裁：七言律诗

正值重阳感慨生，霜天白菊亦凄清。偶闻鸿雁思宾主，为插茱萸忆弟兄。开径有缘添韵事，题糕无字愧深情。殷勤送酒延龄意，甘旨犹堪佐寿觥。
重入郡城
作者：刘绎
朝代：清
体裁：七言律诗

荒原故垒自纵横，远远江云绕郭平。洲挟鹭飞余断碛，山围螺拥剩空营。模糊碧血忠魂杳，破碎孤城义骨撑。重拨榛芜寻旧迹，亡羊无限补牢情。
重启青原山馆，感念今昔，恰二十年恍如昨梦。胡雪村远道见访，信宿话旧，并贻以诗。次韵答之·其一
作者：刘绎
朝代：清
体裁：七言律诗

尚有前缘结此山，山灵应许再追攀。崇林已是凋伤后，陈迹何堪俯仰间。且幸青毡留故物，伹添白发益愁颜。多情旧日升堂燕，犹逐春风为款关。
重启青原山馆，感念今昔，恰二十年恍如昨梦。胡雪村远道见访，信宿话旧，并贻以诗。次韵答之·其二
作者：刘绎
朝代：清
体裁：七言律诗

冥鸿无意羡为仪，尘外难忘世事悲。风定深山云淡淡，雨余平野草离离。回头梦幻从何说，满目疮痍孰为医。彼教果然能普济，吾儒空自愧皋比。
重检《辛丑陈情谢恩札稿》有感
作者：刘绎
朝代：清
体裁：七言绝句

家庆重思十载前，旧恩回首倍潸然。鼎湖何处攀龙驭，岂独伤心陟岵篇。
重至固江
作者：刘绎
朝代：清
体裁：五言律诗

余烬劳收拾，棋新局又开。重寻惊后梦，共话劫余灰。子政更生幸，元都两度来。几家叹焦土，慨想济时才。
重至白鹭洲书院感事·其一
作者：刘绎
朝代：清
体裁：七言律诗

七度春风久抗颜，缁衣载咏重回环。却惭竽滥縻南郭，差幸文移恕北山。萍水有缘离又合，岫云何意去仍还。自怜反哺忙如许，不及洲前白鹭闲。
重至白鹭洲书院感事·其二
作者：刘绎
朝代：清
体裁：七言律诗

重启南窗万绿滋，天恩雨露感芳时。生徒功课烦宸念，定省臣私荷主知。负米勉期循子职，论文仍恐愧师资。读书学古诚何事，仰对先贤试静思。
重过干宅感怀二首寄示同人·其一
作者：刘绎
朝代：清
体裁：七言律诗

生死交情二十年，不堪旧燕话堂前。青山历历非无地，泉路茫茫欲问天。四世六棺羁逆旅，千钧一发付哀弦。亲朋散尽女媭在，凭仗宗支为斡旋。
重过干宅感怀二首寄示同人·其二
作者：刘绎
朝代：清
体裁：七言律诗

楹书虽在待谁留，大厦支难一木求。块肉可能重立赵，深根犹望共安刘。临危下石纷纷是，剩稿封尘细细收。我欲麦舟呼共济，千金安得集成裘。
重阳归舟
作者：刘绎
朝代：清
体裁：五言律诗

风日益清美，重阳好景催。家山随梦到，云雁送舟回。揽胜悭诗兴，登高拙赋才。幸携黄菊伴，一笑且衔杯。
野望
作者：刘绎
朝代：清
体裁：五言律诗

涸沼困鲸鲵，孤城气惨凄。重围争地险，万垒压山低。雨阵军声寂，风旗队伍齐。村农闲负手，香稻满畴西。
野花·其一
作者：刘绎
朝代：清
体裁：七言绝句

识得金银气未曾，野花开到忍冬藤。愿他遍地沾时雨，并作人间五谷登。
野花·其二
作者：刘绎
朝代：清
体裁：七言绝句

荆棘丛丛也自春，浓香艳色最勾人。如何过客忘攀折，为惜衣裳肯近身？
金牛洞书院怀罗文毅公四首·其一
作者：刘绎
朝代：清
体裁：古风

仰止希前踪，接迹惭后起。千山高巍峨，万古共瞻企。窈缭疑无路，突兀乃在迩。我来正暮秋，寒风号未已。及入洞中天，云峦静如此。松孤直能扶，草劲吹不靡。载拜祝瓣香，典型即此是。
金牛洞书院怀罗文毅公四首·其三
作者：刘绎
朝代：清
体裁：古风

君子能卷怀，贤者亦避地。何为是栖栖，徒令笑予知。顾念父母邦，当兹危难际。斯人皆吾与，抚心疚匡济。慈闱尚流离，游子遑自计。我行岂得已，到此且少憩。乃知林泉福，亦有幸而致。
金牛洞书院怀罗文毅公四首·其二
作者：刘绎
朝代：清
体裁：古风

公以纲常重，岂乐山水间。匪为急流退，亦殊倦飞还。功名等浮云，所遇非时艰。讲学思明道，正气留人寰。假如易其地，宁不为文山。世儒徒见陋，动以隐称难。吁嗟沮溺辈，未应若是班。
金牛洞书院怀罗文毅公四首·其四
作者：刘绎
朝代：清
体裁：古风

我怀泷厓叟，高义追古人。入山欲其邃，结茅且卜邻。得此地主贤，素心慰夕晨。世情日衰薄，冷暖殊冬春。频年事奔走，因依望所亲。何时假息壤，获侣葛怀民。古人可尚友，前轨庶同遵。
金陵杂诗·其一
作者：刘绎
朝代：清
体裁：七言绝句

北山之北东山东，大隐原非小隐同。山上白云山下水，谁知宰相在山中。
金陵杂诗·其三
作者：刘绎
朝代：清
体裁：七言绝句

年年燕子去来飞，燕子矶头燕不归。几见王侯新第宅，那堪门巷话乌衣。
金陵杂诗·其二
作者：刘绎
朝代：清
体裁：七言绝句

兴亡遗迹几千年，南北分明限以天。试问大江东去浪，可曾经过外洋船。
钟子宾都转邀集黄莘农中丞、卢心农司马同登八境台
作者：刘绎
朝代：清
体裁：古风

五岭城头双江口，登台四览无不有。气象真欲涵万千，风景何止吞八九。坡公昔日见图时，按图一境题一诗。垂老南迁忽亲到，人生泥爪谁能知。古碑摩挲土花碧，至今妙墨成陈迹。江山无恙台增高，游人日日事登陟。我慕濂溪二十年，自分章贡来无缘。何幸萍水故人聚，千山都落酒樽前。茫茫百感此怀古，昔为战场今乐土。谁将带砺巩金汤，牖户绸缪迨未雨。关山回首多烟尘，客里闲愁局外身。桃源天竺在何处，更觅仙境问同人。
钟松园茂才馆于城，居留耕书塾，今十年矣。山庄重来，课诸孙读。承赋诗为赠，次韵奉酬
作者：刘绎
朝代：清
体裁：七言律诗

问字重来喜再攀，十年村塾叹时艰。新莺学语春风转，小草欣荣野蔓删。花影香熏佳士座，书声欢上老亲颜。不嫌泉石青毡冷，时与闲云自往还。
钟福堂乡荐北上赋赠
作者：刘绎
朝代：清
体裁：七言律诗

卅年期望困经生，始信文章老更成。六七作才光世泽，十三科已见房行。孟郊登第中年感，员俶升堂幼日情。骏烈清芬儒族盛，犹将弈叶继家声。
长泷二树咏 其一 双樟交柯
作者：刘绎
朝代：清
体裁：七言律诗

绿荫环村想习池，豫章材出竟连枝。交花在树香应续，双木成林字未奇。雨露并生天作合，根荄一气地荣滋。相看彼此扶持意，莫道无情似有知。
长泷二树咏 其二 老桂寄生
作者：刘绎
朝代：清
体裁：七言律诗

树近祗林荫庇长，倚墙老桂郁苍苍。附枝别寓丝萝意，种核谁传嫁果方。岂有三年成楮叶，试从八月问犀香。芸生何地非如寄，莲界看来两不妨。
问路
作者：刘绎
朝代：清
体裁：七言绝句

捷径人趋且莫争，歧中有路问分明。过来我已忘成迹，输与舆台记得清。
闰端午青原书院即事拟作
作者：刘绎
朝代：清
体裁：古风

峨峨对青原，望望隔洲渚。两地水云兼，惭愧湖山主。承乏比摄官，驻足无定所。元都前度人，三年怅修阻。所喜文字交，往来今旧雨。春风一月余，长嬴改时序。流光去何速，蓂阶闰可数。便腹笑经师，疑义存夏五。欲持益智粽，湘灵在何许。回首高山高，愿言结游侣。把臂希五贤，叩关礼七祖。良时难再得，永日独延伫。
闻九江克复口占
作者：刘绎
朝代：清
体裁：七言绝句

狂澜谁建障川功，才喜浔阳九派通。好趁顺风歌凯乐，三年不唱大江东。
闻九江已陷
作者：刘绎
朝代：清
体裁：七言律诗

汉水滔滔挽不回，狂波卷雨过江来。三年瘴毒流难尽，千里顽云拨未开。山对匡庐应失色，风生鄂渚有余哀。登楼远望思舟楫，太息何人庾亮才。
闻省垣有增城浚濠之举，寄陈子鹤司寇、彭云墀都转
作者：刘绎
朝代：清
体裁：七言律诗

千里江城入望中，乡关耆旧属群公。东山棋墅从容策，洛社壶觞整暇风。林下有人桑梓福，郊圻无事黍苗丰。老成长切绸缪念，早见枌榆保障功。
闻省城告警·其一
作者：刘绎
朝代：清
体裁：七言律诗

浔阳门户控东流，谁障澜狂借箸筹。漫道虞唇依虢齿，且看楚尾接吴头。洪乔屡误南来信，杜老方殷北望忧。满目愁霖兼苦潦，滞云遮断灌城秋。
闻省城告警·其二
作者：刘绎
朝代：清
体裁：七言律诗

说礼敦诗论将才，城楼鼓角阵云开。顺昌清野刘锜恃，泗口援兵赵翼来。铁柱不移蛟穴镇，风帆犹借马当催。灵旗太乙如相助，早夜凭虚祝几回。
闻羽可舍人自章门回，适久旱大雨，喜而有作·其一
作者：刘绎
朝代：清
体裁：七言绝句

自夏徂秋已浃旬，北窗归卧愧闲身。却因久旱迟今雨，留得清风晤故人。
闻羽可舍人自章门回，适久旱大雨，喜而有作·其三
作者：刘绎
朝代：清
体裁：七言绝句

章江风景故嶙峋，闻说云山又一新。今日滕王高阁会，不知谁是遇风人。
闻羽可舍人自章门回，适久旱大雨，喜而有作·其二
作者：刘绎
朝代：清
体裁：七言绝句

刚讶仙舟去不回，火云千里莽尘埃。忽拈诗句如先兆，远浦归帆带雨来。
闻羽可舍人自章门回，适久旱大雨，喜而有作·其四
作者：刘绎
朝代：清
体裁：七言绝句

蓬门久未剪蒿莱，顿觉诗情得雨催。犹有池荷三五朵，秋香含润待君开。
闻黄子鸿自南昌归里，诗以慰之
作者：刘绎
朝代：清
体裁：七言律诗

毷氉秋风又急装，空劳苏季上书忙。早知过望名难副，况是初逢貌不扬。岐路转为杨子泣，穷途休效阮生狂。湖亭因尔重回首，翻念莼鲈忆故乡。
阳明书院晤钟伯平山长
作者：刘绎
朝代：清
体裁：五言律诗

几度青原馆，登堂首重回。却从章贡水，更上郁孤台。大小钟相继，前今刘又来。姚江接濂洛，怀古意悠哉。
阴平遇雪
作者：刘绎
朝代：清
体裁：七言律诗

迟迟仆马上征鞍，欲着先鞭缩手看。得厦万间空有愿，出门一步已知难。路遥京洛尘应净，人近山林梦亦寒。我为君亲行万里，敢因来往说辛酸。
阻风吴城，冯子良司马赠诗并惠诗集
作者：刘绎
朝代：清
体裁：七言律诗

回首滕王阁上头，依然宇下为公留。重将厚意吟游子，尚有余恩恋故侯。敢羡顺风如上水，惊看明月又中秋。此行借得江山助，都向文通笔里收。
陈子鹤司寇告养南归，侍太夫人赴姑苏，途次寄怀
作者：刘绎
朝代：清
体裁：五言律诗

一帆风万里，廿载事千秋。正好娱佳境，谁能退急流。湖山供寿酒，霄汉望仙舟。转念门闾倚，因君悔远游。
陈情乞养纪恩二首·其一
作者：刘绎
朝代：清
体裁：七言律诗

彤廷拜表荷垂询，便觉桑榆景一新。天语蔼然由至性，人生乐处在彝伦。感深舜慕钦仁孝，世际尧年有寿民。此去河清应稳渡，恩波直送五湖春。
陈情乞养纪恩二首·其二
作者：刘绎
朝代：清
体裁：七言律诗

枝栖初许到蓬莱，子舍鸣珂特诏回。三载奉舆经海岱，一家馨膳借楼台。晚晴正好看归鸟，春露方浓感散材。大造生成无近远，山中岁月要栽培。
陪张小浦宫詹、匡鹤泉太史两典试，吴子苾太守同泛舟东湖，过湖心亭·其一
作者：刘绎
朝代：清
体裁：七言律诗

偶然萍迹暂勾留，天与良缘作此游。滕阁好风谁得意，星槎今夜最宜秋。残灯远寺容僧懒，隔水疏钟动客愁。凉月枯荷纷满眼，诗情无限寄沧洲。
陪张小浦宫詹、匡鹤泉太史两典试，吴子苾太守同泛舟东湖，过湖心亭·其二
作者：刘绎
朝代：清
体裁：七言律诗

夜景清虚迥隔尘，停舟谁与问湖滨。楼台位置原因地，枫荻萧疏大有人。芸馆联镳重话旧，蕊宫看榜更题新。浮生聚散知何定，我向溪山理钓纶。
雨中归途作
作者：刘绎
朝代：清
体裁：七言律诗

笋舆油壁四围遮，偶启疏帘湿透纱。黄隐瓜壶牵架叶，白翻木槿隔篱花。纵横野水看嬉鸭，逼仄田塍笑怒蛙。三日往来村路滑，到家甘雨尚随车。
雨中饯春
作者：刘绎
朝代：清
体裁：古风

山窗昼阴阴，春从雨中去。滞云湿故留，愁鹃啼不住。枕书抛午慵，炉香袅余炷。故人期未来，烟帆隐江树。
雨后
作者：刘绎
朝代：清
体裁：五言律诗

晚风吹宿雨，春水满方塘。柳色碧于草，菜花黄过墙。浮岚开霁景，远浦接云光。槛外诸峰出，天边一雁翔。
雪
作者：刘绎
朝代：清
体裁：七言律诗

冷署风光画不成，纸窗顾影两空明。山中仅许袁高卧，塞外遥传蔡已平。乍觉冰丝惊鬓黑，偶留鸿爪印心清。方圆无意随规矩，圭璧天然见性情。
雪夜绷儿图
作者：刘绎
朝代：清
体裁：古风

天公如此戏亦奇，六花化水纸不灰。怀中块肉眼中血，此图何止六篇诗。岳岳朱夫子，一代贤太史。画手可能传母心，题诗已遍无余纸。岂知鸿雪迹已抛，辗转珠还自汉皋。画去诗留重补缀，依然绘出母劬劳。从此世世守先泽，精诚万古难磨灭。题图何敢继前贤，深愧巴词玷白雪。
雪村明经应征入觐，得广文官，于六月十六日旋里，书来报之以诗
作者：刘绎
朝代：清
体裁：七言律诗

看人得意满春城，也试骅骝第一程。江上云犹才子烂，山中风为故人清。朝廷侧席珍儒聘，天意因材玉女成。寄语黄金台上客，由来骏骨市非轻。
雪村阻风江上，寄诗见怀，次韵答之
作者：刘绎
朝代：清
体裁：古风

朔风系客怀，舟阻难为去。天涯感知己，何以尽豪素。古人不可作，世事日非故。怀抱耿寸衷，郁郁向谁吐。良朋重离别，回首益思慕。言志代圣贤，借题抒情愫。文章本性情，元灯此一炷。勿作寒虫吟，终宵愁自诉。岁序秋复春，良时夜将曙。为君作豪语，独歌还独寤。
霰
作者：刘绎
朝代：清
体裁：七言律诗

一夜繁声玉满堂，半楼疏竹碎黄冈。自矜花骨争梅健，不把风情逐柳狂。涩体能教诗意炼，寒光乍觉树容苍。芦帘小几方呵冻，错落珍珠字几行。
韩庄早发
作者：刘绎
朝代：清
体裁：五言律诗

征车催早发，凉月向西圆。积雨初晴地，新霜欲曙天。久闲知客苦，渐老幸身坚。已入驰驱路，疲骡且着鞭。
顺河集遇雨
作者：刘绎
朝代：清
体裁：七言律诗

暮景苍茫趁马蹄，黄昏细雨倍凄迷。乱蓬碾地都成水，衰柳摇风半掩堤。每到穷途愁远市，惊闻暴涨问前溪。微明灯火村墟辨，遥见葵花影尽低。
题《听莺图》·其一
作者：刘绎
朝代：清
体裁：七言绝句

谁写风光入早春，闻根净后驻吟身。闲中仅有莺花趣，领取清娱定几人？
题《听莺图》·其二
作者：刘绎
朝代：清
体裁：七言绝句

暖日和风景物妍，禁城春色又年年。软红尘裹筝琵耳，梦想江南二月天。
题《寿泉诗集》，即次集中《自题》韵·其一
作者：刘绎
朝代：清
体裁：五言律诗

入洛机云早，虹光已烛天。才名方藉甚，著作渐巍然。怀抱空千古，风尘老一毡。谁知广文冷，结习未能捐。
题《寿泉诗集》，即次集中《自题》韵·其二
作者：刘绎
朝代：清
体裁：五言律诗

儒腐乾坤大，茫茫付醉哦。看云随意远，爱日觉欢多。老律森高帜，深情寄浩歌。名山吾共仰，攻玉肯求他。
题《山水册》
作者：刘绎
朝代：清
体裁：古风

凉飕夺炎埃，着意洗林壑。云淡山骨瘦，溪清水势落。相期访幽人，言践黄花约。古渡正夕阳，沙明映略彴。峰回石径开，轩然敞江阁。缅怀阁中人，闭户读书乐。良觌意未申，到门先忭跃。回首看前津，来去船自若。
题《惜字图》，为黄瑞庭大令尊公作
作者：刘绎
朝代：清
体裁：七言绝句

雨粟天留爱惜情，污隆道自寸心生。长收余烬传薪火，流向澄江水亦清。
题《旌孝录》，为庐陵李孝子作
作者：刘绎
朝代：清
体裁：五言律诗

芳草年年绿，征人路已穷。一生几两屐，万里双归鸿。世道孤身系，天涯寸念通。寻常行役子，论孝岂能同。
题《明月轩家集》，为周六谦大令作
作者：刘绎
朝代：清
体裁：七言律诗

人生代代月年年，跗萼连辉一鉴悬。隔地心犹千里共，问君身世几回圆。性情骨肉文章见，忠孝渊源事业传。珍重濂溪绵世泽，常留光霁映新编。
题《晦学堂诗文诸刻》，为依然生解嘲
作者：刘绎
朝代：清
体裁：七言律诗

茂才异等汉科名，一代才谁匹贾生。后辈尽居前辈上，今吾犹未故吾更。十年献赋嗟迟暮，一日看花感世情。遭遇从来偶然有，夺标还为果然惊。
题《望云图》
作者：刘绎
朝代：清
体裁：七言绝句

白云常在山中见，怕入征途游子心。安得与云共归去，山中怡悦蔼然深。
题《梧阴书屋图》
作者：刘绎
朝代：清
体裁：七言律诗

曾借鸾栖寄旧毡，未游石䂬尚情牵。桐阴已长百千尺，萍迹回思二十年。图画而今见乔木，雪泥如昨过云烟。故家遗韵新芳泽，翘首高冈总睪然。
题《求己图》
作者：刘绎
朝代：清
体裁：七言律诗

七尺昂藏剩藐躯，天涯行尽感穷途。茫茫四海谁知己，落落空山见故吾。暮楚朝秦人自有，饮冰卧雪世应无。回头一笑公亡是，不信墦间即此徒。
题《画兰册》
作者：刘绎
朝代：清
体裁：古风

葳蕤自空谷，素心托高寄。结根绝滓尘，凡艳空红翠。何人挥彩毫，朱墨纷游戏。画家工渲染，九畹出殊致。昔闻芝五色，云葩献奇瑞。岂与善人居，臭味真无二。着色描阶庭，春风竞佳丽。黄磁绮石间，化工好位置。
题《睡美人图》
作者：刘绎
朝代：清
体裁：五言绝句

梦中微笑候，睡味正浓时。可惜君怜宠，形神两不知。
题《退思吟草》，为林参军尊人作·其一
作者：刘绎
朝代：清
体裁：七言绝句

诸花香里画帘垂，正好琴堂养志时。春酒最能娱暮景，不谈公事只谈诗。
题《退思吟草》，为林参军尊人作·其二
作者：刘绎
朝代：清
体裁：七言绝句

庐陵山望秣陵山，千里吟筒梦往还。可似故乡风景好，鹭洲宛在水中间。
题《选云楼诗册》·其一
作者：刘绎
朝代：清
体裁：七言绝句

盈川有女字容华，风度由来属大家。不为花笺能寄恨，宝钗亦自感秦嘉。
题《选云楼诗册》·其三
作者：刘绎
朝代：清
体裁：七言绝句

北辙南辕双舄凫，风流仙吏映瑶瑜。吟余绣阁谈边事，不信提戈有丈夫。
题《选云楼诗册》·其二
作者：刘绎
朝代：清
体裁：七言绝句

芙蓉山艳慧泉清，金粉南朝最有名。料得选云楼上月，秋来犹为玉壶明。
题《选云楼诗册》·其四
作者：刘绎
朝代：清
体裁：七言绝句

庾岭梅花也断魂，飞琼一梦了无痕。鲍家有集传香茗，寄语殷郎好细论。
题《鹤舟图》即以送别·其一
作者：刘绎
朝代：清
体裁：七言绝句

顾影亭亭白玉姿，翩然一叶远相随。那知水面飘萍处，却是云中敛翮时。
题《鹤舟图》即以送别·其三
作者：刘绎
朝代：清
体裁：七言绝句

海上音书近得无，雁行应共作南图。相怜燕子都如客，秋雨秋风梦五湖。
题《鹤舟图》即以送别·其二
作者：刘绎
朝代：清
体裁：七言绝句

云水清虚百虑空，收帆放舵只随风。看他宦海飞凫迹，尽日危波险浪中。
题《鹤舟诗卷》兼怀铭山
作者：刘绎
朝代：清
体裁：七言律诗

入洛机云早擅名，仲篪应比伯埙清。笔经画手能超脱，思入琴心最淡成。春草惠连长有梦，秋风张翰况多情。玉溪旧样传花萼，谁识天涯两凤声。
题丁仙坡先生《重泛星源图》，为文孙薇生农部作·其一
作者：刘绎
朝代：清
体裁：七言绝句

闻说江南谱吏才，一时嘉话见图开。只今共饮星源水，曾记仙舟两度来。
题丁仙坡先生《重泛星源图》，为文孙薇生农部作·其三
作者：刘绎
朝代：清
体裁：七言绝句

人民城郭画图中，赢得千秋感慨同。流水杳然自来去，不知是鹤是丁公。
题丁仙坡先生《重泛星源图》，为文孙薇生农部作·其二
作者：刘绎
朝代：清
体裁：七言绝句

一水盈盈动去思，六年重见尚嫌迟。感恩若问波深浅，请看贤侯入境时。
题丁仙坡先生《重泛星源图》，为文孙薇生农部作·其四
作者：刘绎
朝代：清
体裁：七言绝句

家风治谱溯渊源，遗爱于今在德门。应有黔黎能话旧，江南廉吏好儿孙。
题乐南史同年遗墨·其一
作者：刘绎
朝代：清
体裁：七言绝句

紫阳山麓屋三间，宦意诗情总觉闲。往日西湖安吏隐，遗文犹许豹窥斑。
题乐南史同年遗墨·其三
作者：刘绎
朝代：清
体裁：七言绝句

断简零缣手泽存，传家珍重比瑶琨。口碑尚有千秋在，廉吏留遗到子孙。
题乐南史同年遗墨·其二
作者：刘绎
朝代：清
体裁：七言绝句

诗才赋手盛同群，儒雅风流最忆君。展卷重看鸿雪迹，世间何事不浮云。
题但都转云湖先生《云舟筹海图》
作者：刘绎
朝代：清
体裁：七言律诗

谁拥兵权失徙薪，翻劳借箸仗文臣。一天风雪楼船下，万里波涛壁垒新。今日淮南犹有颂，当年江北竟无人。重陪杖履思鸿爪，犹觉须眉望若神。
题冯子良司马《北上草》·其一
作者：刘绎
朝代：清
体裁：五言律诗

跌宕旧游地，驰驱此日身。山川共风景，城郭异人民。康乐余歌咏，平原孰主宾。十年池草梦，诗意总酸辛。
题冯子良司马《北上草》·其二
作者：刘绎
朝代：清
体裁：五言律诗

光阴逐过客，面目老书生。鲁酒谙时味，京尘阅世情。高歌深感慨，揽辔待澄清。赢得人传诵，诗名并政声。
题冯子良司马《江湖于役草》
作者：刘绎
朝代：清
体裁：七言律诗

济川作楫果谁任，三载贤劳托苦吟。诗境易随忧患老，宦情难逐世缘深。墨翻骇浪声余纸，酒涴新痕泪在襟。曾是望湖亭下客，秋风四度两人心。
题冯文肃相国诗册
作者：刘绎
朝代：清
体裁：五言律诗

才名兼相业，风雅想承平。退食雍容度，知交淡泊情。粥余文正冷，衣是邺侯轻。笔墨萧疏下，芳规企老成。
题吴小我《梦圆图》·其一
作者：刘绎
朝代：清
体裁：七言绝句

终古伤心屺岵篇，茫茫碧落与黄泉。白云底事随游子，一缕魂丝直上天。
题吴小我《梦圆图》·其二
作者：刘绎
朝代：清
体裁：七言绝句

满耳悲风独据梧，不堪开眼一号呼。寻常骨肉团圞乐，羡煞人间家庆图。
题吴春园上舍《松阴采芝图》
作者：刘绎
朝代：清
体裁：古风

亭亭青松色，韶华记旖旎。耸干争雪霜，苍古竟如此。读书老秋根，拾芥鄙青紫。小隐杏林间，生意殊可喜。种芝聊自怡，采之伴兰芷。同学少年中，回首玉葭倚。好春不我驻，鬓发各相视。君有延龄方，将从问圭旨。
题喻茝臣太史焚香省过小照
作者：刘绎
朝代：清
体裁：七言绝句

摆脱红尘又十年，登瀛还作地行仙。自惭出处平生共，不觉闻香一憬然。
题墨莲长卷·其一
作者：刘绎
朝代：清
体裁：七言绝句

万柄荷香十幅笺，混茫直欲接终篇。恍疑船在花中住，四壁云霞一线天。
题墨莲长卷·其二
作者：刘绎
朝代：清
体裁：七言绝句

铅华洗尽出淤泥，露叶风枝目欲迷。只可远观难亵玩，爱莲千载属濂溪。
题姜樟圃孝廉文集
作者：刘绎
朝代：清
体裁：七言律诗

曾见刘张謦欬亲，座中徐尚并超伦。当时南郡推名士，共道西溟见后身。考献忽然成往哲，遗经深幸有传人。回思四十年前事，老辈凋零局又新。
题姜白石道人遗像·其一
作者：刘绎
朝代：清
体裁：七言绝句

群贤骚雅征南宋，一代风流属布衣。时向残灰翻逸调，秋空犹作野云飞。
题姜白石道人遗像·其三
作者：刘绎
朝代：清
体裁：七言绝句

诸老凋零暗自伤，空花徒拾马塍香。那知羽扇吹箫客，万劫难磨白石光。
题姜白石道人遗像·其二
作者：刘绎
朝代：清
体裁：七言绝句

十四桥边记姓名，残山剩水不胜情。刘郎深愧疏文墨，却爱诗吟谢朓清。
题子寿诗册
作者：刘绎
朝代：清
体裁：七言律诗

诗礼趋庭雅韵和，自从军后爱吟哦。伦常顺境悲欢浅，樽俎从容感慨多。细柳营门新树帜，五花骏马缓鸣珂。毛锥三寸君休笑，留待元戎奏凯歌。
题子良大令《吏隐图》
作者：刘绎
朝代：清
体裁：古风

朝市之上竟何慕，抱林泉癖毋乃痼。亦吏亦隐处乎中，随身所在两无与。从事曾将唐畅嗤，高人莫强王俭附。簪缨萝薜俱等闲，吾自见真位自素。冯侯本是诗中仙，出山仍向山城驻。衙斋昼静高卷帘，但见满阶花无数。六月炎风羽扇挥，翛然独得烟霞趣。明月长思湖上游，白云自任山间住。朝看鸿鹄翔空冥，暮乐渔樵遗世虑。身外何有彭泽官，梦中犹是柴桑路。初读君诗气何豪，时时纸上光怪露。将以伟抱观远谟，此才八极真横鹜。披图何乃寄托殊，韬采敛锋忽改度。示我含毫意邈然，有如诗境变亦屡。其中甘苦尝已深，始知淡语胜奇句。溪花不信笑杜陵，留司岂足縻白傅。退衙无事手一编，止水在前心自喻。
题子良明府《诗意图》
作者：刘绎
朝代：清
体裁：七言律诗

宦情离绪两攒眉，此意苍茫只托诗。记得初来犹黑发，依然相对讶吟髭。梦中君未忘莲社，画里人应感浚仪。好傍旃檀龛白傅，慧光无限照江湄。
题孔俊峰明府《回头是岸图》
作者：刘绎
朝代：清
体裁：七言绝句

黄昏浪急雨模糊，猛记开船伐鼓初。如此风帆收未易，湖边翻羡倒骑驴。
题孔绣山孝廉《河声岳色图》
作者：刘绎
朝代：清
体裁：七言律诗

闲从东岱望西岷，俯仰茫茫渺此身。千古忠贞留浩气，两间灵秀属文人。诗情偶寄沧州傲，画本重摹丽藻新。闻道舞雩归咏处，悠然风物四时春。
题宋小墅吏部《鹅湖艺稻图》·其一
作者：刘绎
朝代：清
体裁：七言律诗

岿然坛坫寄江湖，自写烟光入画图。碧毯线头生意盎，绛纱帷外众阴敷。劝功春较三农切，举实秋看万亩腴。想见柴门临水处，爱才心与望年俱。
题宋小墅吏部《鹅湖艺稻图》·其二
作者：刘绎
朝代：清
体裁：七言律诗

鹅湖山下绿成围，白鹭洲边鸟倦飞。菽粟文章同气味，梓桑风景倍芬菲。一年都有登场计，百里犹将负米归。自笑稻粱谋未得，输君树获遍郊畿。
题岳忠武所书墨庄碑后
作者：刘绎
朝代：清
体裁：五言律诗

笔大精忠贯，清芬奕叶传。徐吴题字后，筠吉溯源先。数典存遗泽，藏书念昔贤。从兹天宝派，墨守继龙田。
题廉访李海帆先生《登万年寺望峨眉积雪图》·其一
作者：刘绎
朝代：清
体裁：七言绝句

空中雪色梦中诗，绝顶终须有到时。莫把锦囊例游客，曾从冷碛拥旌旗。
题廉访李海帆先生《登万年寺望峨眉积雪图》·其二
作者：刘绎
朝代：清
体裁：七言绝句

来好题诗去勒勋，山僧应忆李将军。方知万里峨眉雪，都作崇朝岱岳云。
题张凌仙女史蝴蝶手卷
作者：刘绎
朝代：清
体裁：古风

彩鸾遗韵留洪都，不传仙尉传仙姝。深闺合绣鸳鸯谱，高阁重临蛱蝶图。留侯学仙早辟谷，快婿南昌有梅福。前因后果镜高悬，再入琴堂谐凤卜。韶华旖旎荫甘棠，依然柳絮谢庭芳。绿窗点染生花笔，笑拈金粉问何郎。燕寝香清乐歌舞，院落秋千对飘举。水晶帘下晴丝飞，玳瑁梁间呢喃语。此情此景正萧闲，双双戏彩称衣斑。拟把诗情摹谢逸，试将画稿视龙眠。回忆公门小桃李，春风座伴绛帷里。蝴蝶上阶曾几时，一梦罗浮空复尔。闻道曲江故里闾，许多凤子与春驹。翩翩尽肖佳公子，岂独门楣映瑶瑜。不因小李将军画，焉知画有闺中派。从此妙迹继滕王，江城异日传佳话。
题张子光上舍《兰竹菊三友图》·其一
作者：刘绎
朝代：清
体裁：七言绝句

一编冰雪一枝笔，书剑风尘万里身。何似归来三径好，虚心淡对素心人。
题张子光上舍《兰竹菊三友图》·其二
作者：刘绎
朝代：清
体裁：七言绝句

闻君新自岭南回，得见梅花几度开。可惜罗浮空一梦，不曾收拾卷中来。
题张子冈少尉诗册
作者：刘绎
朝代：清
体裁：七言绝句

风尘落拓老吟身，诗到穷愁见性真。摩厉尽从艰苦出，一生慈训得成人。
题彭同年芷生孝廉诗卷
作者：刘绎
朝代：清
体裁：古风

春深积雨庭满苔，新晴忽见良友来。袖中出示冰雪卷，倚窗快读天为开。秀语欲夺螺山绿，远襟净洗京尘埃。何必谢朓惊人句，亦殊王郎斫地哀。有时至性自流露，能泣神鬼惊风雷。古人门户各同异，三唐两宋皆取材。欲以鄙陋妄评骘，深恐点墨污琼瑰。顾余迂拙言不韵，见君珠玉心徘徊。畏人之长匿所短，敝帚自享毋乃呆。对君瑟缩难出手，成章未斐当知裁。他山如许借攻错，蹊径乃得开蒿莱。故应词坛重班马，亦思梁苑延邹枚。大雅不作风流歇，嗣响谁为李杜才。三十六家一代杰，吾将适从安在哉。
题彭虞臣邑侯《公余课子图》
作者：刘绎
朝代：清
体裁：古风

养民如养儿，斯言有至理。公以爱民心，托喻于爱子。蔼然慈惠师，训俗本诗礼。蒙养遂群生，育秀烝髦士。生意满阶前，清芬被遐迩。试听弦歌声，春风煦毛里。
题徐东松明经论文绝句
作者：刘绎
朝代：清
体裁：七言律诗

二千年作精灵出，三万卷书芒角撑。老眼有光如月朗，辨才无碍任风生。自来门户分同异，毕竟权衡见重轻。料得沅湘新阅历，又添山水入诗评。
题徐心水茂才《江楼玩月图》
作者：刘绎
朝代：清
体裁：七言律诗

眼界天光接水光，天空水阔两苍茫。庾公不浅登楼兴，太白何来捉月狂。对酒直教消磊块，凭栏聊与咏沧浪。江湖我亦萦忧乐，慨想希文记岳阳。
题徐树人刺史《潍阳靖逆图》·其一
作者：刘绎
朝代：清
体裁：七言绝句

满林风雪扫欃枪，一路铙歌拥马行。笔是刀鈇心是佛，旌旗影里一书生。
题徐树人刺史《潍阳靖逆图》·其二
作者：刘绎
朝代：清
体裁：七言绝句

苦恨顽愚死不移，苍苍劫数总难知。从来良莠争芽蘖，不尽澄清揽辔思。
题徐桂轩翁遗像
作者：刘绎
朝代：清
体裁：古风

髫龄登公堂，厖眉见商皓。公方大耋年，精力如壮佼。鼎盛蔚阶庭，扶疏椿荫绕。逾年吾甥生，太岁在丁卯。晚福备人伦，耆德荷洪造。七叶衍家祥，四字辉天藻。纶綍贲门闾，极星彰寿考。维时乡党间，硕望归大老。本为庠序模，素行古之道。年高德弥邵，神全真愈葆。百龄仅遗四，继轨后来少。神仙返瑶池，云鹤归华表。至今缅老成，欲追风已渺。贻厥有远谋，奕叶思前绍。吾甥勉绳武，立身须及早。画壁对先容，经畬守至宝。庶慰祖德垂，亦符国恩兆。哲人不可作，感旧伤怀抱。当时竹马童，非复颜色好。题图复三叹，百岁谁能保。
题徐穆斋茂才《半云岩诗册》，即次见赠韵
作者：刘绎
朝代：清
体裁：七言绝句

一卷聪明冰雪姿，赏音吾愧亦情移。谁知咫尺云深处，竟有诗人恨见迟。
题明侍御吴江陈公遗札
作者：刘绎
朝代：清
体裁：四言诗

令德用昭，前绪克光。罔贻匪谋，有美斯彰。岳岳陈公，寓仁于刚。诤臣骨鲠，循吏项强。惟冈有凤，鸣于朝阳。珠玉咳唾，骨采耀翔。翰词喻志，研墨余香。获其残剩，足以润芳。伟兹贤胄，心源引长。瑶瑜辉映，球图宝藏。彺训惟式，遗韵以扬。三百余年，前后相望。
题曾克庵同年遗像
作者：刘绎
朝代：清
体裁：古风

弱冠识君初，皎若玉树倚。风尘二十年，相见殊不似。憔悴凋朱颜，升沉感知己。一别成永隔，相思魂梦里。当时长安伴，事过如流水。生者且云散，泉下长已矣。今日展遗容，仿佛不忍视。君有耿耿心，未能托素纸。潜光郁弗耀，昌炽固有俟。写生但写意，画工虚摹拟。凄绝故人书，犹望霍然起。
题朱春坞同年画箑墨竹遗迹·其一
作者：刘绎
朝代：清
体裁：七言绝句

翠竹参差一万根，森森玉立似儿孙。知君腕里清风在，化尽轻绡淡墨痕。
题朱春坞同年画箑墨竹遗迹·其二
作者：刘绎
朝代：清
体裁：七言绝句

金兰谱里想遗芳，画扇犹堪共奉扬。难得清芬留手泽，一枝一叶重琳琅。
题朱石翘比部《复生图》
作者：刘绎
朝代：清
体裁：古风

自得京中平安书，思君不见闻君癯。十年重晤颜色好，樽前快展生还图。人在图中恍隔世，客来座上还如初。试从貌似求神似，何必今吾非故吾。此行作吏何脱洒，昔日为郎应魁梧。换骨苦无仙药妙，现身仍落粗官粗。愿君出岫为霖雨，苍生引领歌其苏。眼前芳草枯荣幻，芷兰留得春风嘘。劝君莫羡郑鹧鸪，且随王乔飞双凫。人生天地如寄耳，局促拘挛胡为乎。三毫细琐莫添颊，七尺昂藏善保躯。眼中之人吾未老，他日相对应不殊。
题李春舫孝廉《雪海寻春图》·其一
作者：刘绎
朝代：清
体裁：七言绝句

神清骨冷玉珊珊，雪聚花浓立马看。自是胸中春意满，绝殊岛瘦与郊寒。
题李春舫孝廉《雪海寻春图》·其二
作者：刘绎
朝代：清
体裁：七言绝句

梦里罗浮幻却真，空中色相画中身。若非冷眼参消息，何处寻春得见春。
题李松园丈遗照
作者：刘绎
朝代：清
体裁：五言排律

述德形惟肖，象贤知有人。菊容如逸品，梅骨似前身。至性孚遐迩，芳年感族邻。才华推艺苑，誉望重成均。气谊平生笃，仁贤到处亲。无缘悭觌面，有道契交神。令子书能读，先民矩是遵。幸因乔梓接，复睹画图真。尺幅清芬挹，遗编手泽陈。丰仪明若月，眉宇蔼如春。庠序家声旧，芝兰世泽新。经畲垂训远，画壁寄思频。何事毫添颊，惟嫌笑效颦。题诗贻哲嗣，珍重并贞珉。
题杨梦岳征君近著，时近秋闱，并以劝驾·其一
作者：刘绎
朝代：清
体裁：七言绝句

著作而今已等身，伐毛洗髓几艰辛。匠工自有无花眼，应识人间老斲轮。
题杨梦岳征君近著，时近秋闱，并以劝驾·其二
作者：刘绎
朝代：清
体裁：七言绝句

曾上金銮射策来，众仙队里谪仙才。邯郸四十年中梦，九转丹成鼎始开。
题柳平郡守《宋砚古刀》图册
作者：刘绎
朝代：清
体裁：古风

古香润泽涵古石，古色斑斓韬古铁。精神会聚合成图，此册宝之无缺折。太丘世德洵多贤，贻厥诚于金石坚。龙尾确是宋时物，未知赤冶当何年。传砚果何意，经史同在笥。但教世世守笔耕，宝田即在方寸地。传刀系有心，意较吕虔深。三公早信梦符日，珍重文身百炼金。遥遥旷代承遗泽，况复摩挲见手迹。什袭长为善刀藏，展卷犹应捧砚泣。琴鹤相随五马来，文事武备殊恢恢。愿公多铸农家器，长无恶岁熙春台。
题梁同年琳圃孝廉小照
作者：刘绎
朝代：清
体裁：七言绝句

江上轻舟趁早回，阶前兰菊手亲栽。人生第一开心事，刚报花开送酒来。
题欧阳梅庵太守《归田图》·其一
作者：刘绎
朝代：清
体裁：七言绝句

林泉风味任栖迟，簪组何如笠屐宜。记得马前听牧笛，杏花村里劝农时。
题欧阳梅庵太守《归田图》·其三
作者：刘绎
朝代：清
体裁：七言绝句

世外浮云一笑中，骑驴何必不英雄。回头宦海茫茫里，尽有轻帆遇顺风。
题欧阳梅庵太守《归田图》·其二
作者：刘绎
朝代：清
体裁：七言绝句

渤海曾传卖剑名，西畴系念是春耕。遥看一路枌榆荫，早稻香中缓辔行。
题殳积堂《桐阴觅句图》
作者：刘绎
朝代：清
体裁：七言绝句

山下茅庵窗外山，十年题叶满林间。于今钟冷琴材老，赢得诗人梦往还。
题殳积堂参军《云阳话雨图》
作者：刘绎
朝代：清
体裁：七言律诗

欲把焦桐托赏音，练湖相对苦沉吟。风尘知己从来少，萍水交情一往深。裹饭未忘情最厚，连床何日梦犹寻。人生聚散浑无定，茅屋寒灯夜夜心。
题沈槐卿大令《鄱阳大水纪事图》
作者：刘绎
朝代：清
体裁：七言律诗

绘出鸿哀并雁嗷，独烦抚字涉波涛。长从痛定还思痛，仡可劳休忍道劳。展卷自怜身入画，回春何止颊添毫。愿君到处为生佛，常觉疮痍满目蒿。
题海帆先生《钓鳌图》
作者：刘绎
朝代：清
体裁：古风

旷达寄怀空不著，行神御气随漂泊。儒者恂恂貌与言，事事实地牢立脚。惟有诗文境界宽，作者安能受羁缚。气壮直欲吞云梦，词高便许穷碧落。海帆先生儒雅宗，政声在在歌循卓。峨边赤手歼鲸鲵，东来依旧安琴鹤。停骖按部净道尘，露冕宣风求民瘼。崇朝雨遍泰山云，千里荣光照海若。无端示我钓鳌图，风云拂拂争喷薄。隐以微旨诡以辞，画者读者俱骇愕。蒙庄往往作寓言，岂有至人谈寥廓。忽悟海涵地负才，精诚所至犹驱鳄。断鳌之说虽渺茫，冠山有意母乃凿。百尺珊瑚起钓竿，扶桑晓策殊超逴。笔下能使翔蛟龙，胸中何止贮丘壑。觥觥大集示天怀，远志雄才纵横略。十洲如镜望清澄，肯使鳞鳍纵跳跃。乃知儒者异旷达，诗文境界空依托。披图重读沧浪篇，把酒欲向蓬莱阁。笑看明月海上生，千顷汪汪波不作。
题潘星斋舍人《中秘校书图》
作者：刘绎
朝代：清
体裁：七言律诗

卓荦观书近紫宸，明珠智慧玉精神。桐阶落叶心逾静，竹简浮香眼倍新。炯炯藜辉临午夜，翩翩槐市羡芳春。风流不必推门望，已称金华殿里人。
题潘相国《花瑞图》
作者：刘绎
朝代：清
体裁：五言排律

天上台星耀，人间宰辅尊。一时征瑞集，三朵表花繁。旷代符嘉兆，新芳画故园。金瓯邻早卜，彩笔谱重翻。欲剪云为叶，从知桂有根。蓬莱初接荫，桃李况盈门。世业羹调鼎，宾筵酒满樽。春风三十品，细与众香论。
题王海门明府《抚松图》
作者：刘绎
朝代：清
体裁：古风

风作涛声韵竹石，双凫轻印神仙迹。闻道诗人爱哦松，问君何事羡彭泽。日高阴午放衙时，蒲扇葛衫倚疏碧。能将簪绂念田园，肯使红尘对热客。
题王琴仙太守遗照
作者：刘绎
朝代：清
体裁：古风

修竹挺高节，风霜磨炼久。斤斧任摧折，孤根终不朽。猗猗思君子，为我众人母。慈荫满州城，一身不自有。耿耿忠爱心，难写丹青手。惜无丁南羽，罗汉绘图右。阿育王寺中，添公为十九。
题王秋垞《苍茫独立图》
作者：刘绎
朝代：清
体裁：五言律诗

空阔真何有，诗人境界恢。室中虚白见，天际蔚蓝开。今古都陈迹，风尘几俊才。茫茫无限意，我亦独徘徊。
题王范九孝廉《朗山遇狼图》
作者：刘绎
朝代：清
体裁：古风

北风萧萧云莽莽，书生匹马慨以慷。前尘旌旆走龙蛇，孤剑深山独来往。平生忠信涉风波，旁若无人行且歌。尔众眼中自幻耳，时平不信豺狼多。世人好事爱谈虎，聊将所闻写阿堵。狼乎果解避善人，野心应亦化鹿麌。君不见，蜂虿逢人便欲戕，含沙射影有暗伤。天地自大一身藐，安能处处周堤防。
题画
作者：刘绎
朝代：清
体裁：七言绝句

风中好鸟雪中梅，谁写春光入画来。几个高枝鸣得意，空山冷看百花开。
题画·其一
作者：刘绎
朝代：清
体裁：七言绝句

云松为伴竹为邻，着个林泉自在身。此境世间曾不少，未知谁是买山人。
题画·其一
作者：刘绎
朝代：清
体裁：七言绝句

千山猎猎朔风寒，带剑披裘上锦鞍。闻道玉门春不到，壮心直欲剪楼兰。
题画·其二
作者：刘绎
朝代：清
体裁：七言绝句

胸中丘壑未能删，梦里烟霞尚往还。我是出山初展步，回头敢到白云间。
题画·其二
作者：刘绎
朝代：清
体裁：七言绝句

雄才顾盼自生姿，正是清平暇豫时。笑煞灞桥驴背客，斜冠败絮独吟诗。
题画扇
作者：刘绎
朝代：清
体裁：七言绝句

恼恨春来蝶与蜂，护花无术正愁侬。画工费尽丹青笔，偏爱枝头著冷蛩。
题画虎
作者：刘绎
朝代：清
体裁：七言绝句

万里风烟一啸开，豺狐驱尽独归来。座中仅有鸿谈客，相对无心两不猜。
题益都冯文毅公《万柳堂图》·其一
作者：刘绎
朝代：清
体裁：七言律诗

升平耆旧识皋夔，清节风流想见之。一代鸿裁燕许笔，百年乔木召郇思。莺声载路朝回早，花影当阶客散迟。谁道午桥休暇地，庙堂忧乐鬓如丝。
题益都冯文毅公《万柳堂图》·其二
作者：刘绎
朝代：清
体裁：七言律诗

北海文章式远猷，佳山遗迹感松楸。画图有幸香犹著，草木无情影尚留。故里坊高怀旧望，春明寺古问前游。那知霁月光风里，三载瞻依四照楼。
题程东瞻茂才《梦训图》
作者：刘绎
朝代：清
体裁：古风

大孝慕终身，赤子心不失。人为物欲移，少时浑不忆。嗟嗟尘壒中，自朝至日昃。惟余夜梦清，常侍亡亲侧。依然一卷书，口授皆手泽。此境几何年，未能忘顷刻。寤寐恍见之，音容在咫尺。往时青灯味，此生难再得。纵使画能传，深恩报罔极。
题程雨田老人画牡丹帐檐，为龚子受孝廉属
作者：刘绎
朝代：清
体裁：七言绝句

梦里江郎笔意新，看花还羡少年人。画翁更比诗翁老，曾阅繁华几度春。
题羽可舍人竹册
作者：刘绎
朝代：清
体裁：古风

诗人画竹绝苍莽，下笔便有千秋想。频年泥爪半九州，雨叶风枝遍辽壤。世人纷纷多耳食，玩好未必皆真赏。从来巧为拙者奴，安能敝帚千金享。此册幸共一经贻，池上凤毛归世掌。平看阶玉映森森，墨浪毫光增炯晃。君今新辟活秀园，水石安排最萧爽。种竹应添一万竿，著手自成春盎盎。兴来笔意纷淋漓，老去风情更骀荡。却忆生平得意书，初本兰亭世无两。此画此园俱千古，愿竹青苍高百丈。
题荆山同年诗册
作者：刘绎
朝代：清
体裁：七言绝句

诗真原本性情真，开卷如亲对故人。谁料十年风景别，不堪重与话前因。
题萧梅村茂才《山城守望图》·其一
作者：刘绎
朝代：清
体裁：七言绝句

身依戎幕守孤城，风露萧萧正五更。刁斗无声旗鼓寂，双灯影里一书生。
题萧梅村茂才《山城守望图》·其二
作者：刘绎
朝代：清
体裁：七言绝句

万里封侯志莫偿，当年投笔为家乡。而今弓冶传诗礼，文阵雄师老更强。
题萧画工自写《泛槎图》·其一
作者：刘绎
朝代：清
体裁：七言绝句

采石矶头破浪时，烟波四壁墨淋漓。古萧直木今何在，欲指前身问画师。
题萧画工自写《泛槎图》·其三
作者：刘绎
朝代：清
体裁：七言绝句

支机何处问张骞，品石犹堪拜洞天。笑我槎回风浪息，山中无复梦游仙。
题萧画工自写《泛槎图》·其二
作者：刘绎
朝代：清
体裁：七言绝句

向来妙手重荆关，万里能收咫尺间。记得蓬莱高阁望，五云多处即三山。
题萧雨帆明经遗像·其一
作者：刘绎
朝代：清
体裁：五言律诗

研席论交旧，回思已卅年。苦心同辈少，白发独君先。赍志遗珠恨，归真璞玉全。空余梁月在，展画一潸然。
题萧雨帆明经遗像·其二
作者：刘绎
朝代：清
体裁：五言律诗

早有文园病，中年托曲生。良医空问世，小隐竟埋名。阴德终将报，乡人自有评。一经垂燕翼，应慰九原情。
题萧雨帆明经遗像次郭羽可舍人《同憩龙蟠洲小风月亭遣兴》原韵。邑有龙蟠洲，犹郡之白鹭洲也，亭盖袭其楼名云·其一
作者：刘绎
朝代：清
体裁：五言律诗

岁晚得良会，暂为倾盖欢。亭收篁韵远，径入菜畦寒。树古荫犹密，地偏心自宽。众喧归静寂，凭槛共观澜。
题蒋耘苔《守砚图》
作者：刘绎
朝代：清
体裁：七言律诗

穷儒墨守太无聊，长此生涯伴寂寥。岁月易磨怜碌碌，圭棱微露恐峣峣。石交生死悲皋羽，家学渊源感范乔。要识古来忠与孝，都从砚北见风标。
题蔡梅庵太史《韵香书室伴读图》
作者：刘绎
朝代：清
体裁：七言律诗

纸窗竹屋耿寒灯，寂寞花光掩镜菱。忍共寒衣抛白纻，可堪画饼说红绫。名场春梦三年感，羁旅秋心一夜增。回首蓬山人远隔，浔阳孤月照江澄。
题袁午桥仪部同年《萱荫兰芬图》，午桥兄弟四人，图中绘其仲季为迎养京师，就目前缀景也
作者：刘绎
朝代：清
体裁：古风

北堂蔼瑞云，其荫常四垂。砌下森玉笋，连理映双歧。联芳应竞爽，南枝交北枝。仰承雨露偏，得气争华滋。花间奉板舆，左右祥风披。京洛未云遐，两地谐埙篪。冬味喜传远，春彩增娱嬉。清香宿省回，燕寝来少仪。禄米调甘味，藉纾乌鸟私。我心愧寸草，依倚三春晖。万里奉晨昏，托巢凤凰池。团圞家庆图，春酒为介眉。独怅南归雁，白云俱远飞。感此交跗萼，孝友两兼之。鹤翎正长养，兰叶方葳蕤。盘盘护深根，奕奕含英姿。春华各努力，立身及良时。显扬事尚易，养志恒在兹。退食馨尔膳，爱日乐迟迟。
题谢子湘水部遗集
作者：刘绎
朝代：清
体裁：七言律诗

英年才望兆鹅湖，藉甚声名溢上都。恨我同时交未得，读君遗集古为徒。聪明天授由先泽，风雅人师异俗儒。拟补千秋文苑传，清芬好与继前模。
题邹受之明经遗像
作者：刘绎
朝代：清
体裁：古风

别君已七年，梦寐时相忆。还家询戚旧，见君不可得。怆怀展遗像，明明照颜色。神骨森清寒，平生肖静默。君本贞松枝，春晖荫孤植。启楹能读书，肯构欲桢国。棘闱三十年，未展垂天翼。才闻贡成均，名场竟绝笔。如君品与学，不寿人太息。世态失庞古，柔嘉仰维则。善训贻后人，一一皆谨饬。庶几令范垂，奕世绍清德。
题郭丰可茂才自题“死过来斋”额后·其一
作者：刘绎
朝代：清
体裁：七言绝句

万般幻想总非真，前路茫茫叹此身。谁道夜台归不得，世间竟有过来人。
题郭丰可茂才自题“死过来斋”额后·其三
作者：刘绎
朝代：清
体裁：七言绝句

闻说黄泉一物无，荒荒满目但迷途。问君今日惊魂定，见否人间鬼趣图。
题郭丰可茂才自题“死过来斋”额后·其二
作者：刘绎
朝代：清
体裁：七言绝句

者番来去太分明，自死公然又自生。想见一身无挂碍，人天有界任游行。
题郭丰可茂才自题“死过来斋”额后·其四
作者：刘绎
朝代：清
体裁：七言绝句

好梦难寻枕上回，痴人怕死亦愚哉。信天独有渔翁达，才历风波却又来。
题金溪黄氏孝烈合稿
作者：刘绎
朝代：清
体裁：七言律诗

榕叶槐阴一气同，盘深根到九泉通。长留古井心源接，况有家庭韵事工。月落乌啼天亦黑，山空鹃泪血应红。世间多少波澜起，止水犹闻林下风。
题钟严台茂才诗册
作者：刘绎
朝代：清
体裁：五言律诗

羁旅谈诗苦，关山感百忧。身闲偏善病，年壮已多愁。际遇何妨晚，吟怀总带秋。不经离乱后，何以励清修。
题陈莘田明府诗册
作者：刘绎
朝代：清
体裁：七言律诗

回首春风坐绛帷，莲花幕底廿年思。干戈未定纡筹略，樽酒重论过故知。老境渐高看格律，豪情如昔见须眉。云烟过眼都成幻，但愿时清自咏诗。
题雪椒方伯《希右堂雅集图》
作者：刘绎
朝代：清
体裁：古风

胜会不可常，佳辰驶如箭。津口多风尘，冠盖接酬倦。岂无佳山水，翻为游人羡。独君领江关，政暇民自便。帆樯密如织，江水净于练。近郭得芳园，随风过深院。看竹谁主人，有客尽诗彦。林岩现楼台，窗几安笔砚。时当登高后，风景称文宴。湖山入奚囊，烟雨收尺绢。人生几欢游，闲忙云自变。宾僚亦水萍，台榭如邮传。兰亭已陈迹，千载徒瞻恋。觞咏有群贤，风流迭相擅。斯图与斯诗，情事宛如见。试问构堂人，寄意何所眷。
题雪椒方伯《撚须图》·其一
作者：刘绎
朝代：清
体裁：七言绝句

静中境界竟如何，襟上青苔石上萝。杨柳风来花又雨，撩人诗思一春多。
题雪椒方伯《撚须图》·其二
作者：刘绎
朝代：清
体裁：七言绝句

铢衣仙骨最精神，独有吟怀写未真。撚断数茎安一字，个中甘苦画中身。
题雪椒方伯《金陵策蹇图》·其一
作者：刘绎
朝代：清
体裁：七言绝句

吟鞭稳著缓看山，短笠轻衫自往还。领得尘中冠盖味，方知驴背一身闲。
题雪椒方伯《金陵策蹇图》·其三
作者：刘绎
朝代：清
体裁：七言绝句

廿年书剑老吟身，重与丹青证旧因。今日明湖同立马，风光可似六桥新。
题雪椒方伯《金陵策蹇图》·其二
作者：刘绎
朝代：清
体裁：七言绝句

石头城外柳如丝，一路推敲贾岛诗。试问灞桥风雪里，何如细雨剑门时。
题黄乾斋先生遗训手卷·其一
作者：刘绎
朝代：清
体裁：七言律诗

三陈而后又三苏，谁谓今人不古如。岂有异闻过庭日，但看严训入官初。青云望眼双飞翼，霹雳惊心一纸书。责备愈苛期愈远，长教笔外想情余。
题黄乾斋先生遗训手卷·其二
作者：刘绎
朝代：清
体裁：七言律诗

何止家书抵万金，永怀手泽重璆琳。余痕猛醒当头棒，旧迹重萦见血针。房氏屏风常在目，范乔石砚独伤心。谁知二陆齐名后，犹抱遗经觉痛深。
题黄冷樵广文《柳溪梦隐图》·其一
作者：刘绎
朝代：清
体裁：七言绝句

榕城客梦柳溪滨，千里归心境逼真。踏遍江湖开倦眼，风光特为故园新。
题黄冷樵广文《柳溪梦隐图》·其二
作者：刘绎
朝代：清
体裁：七言绝句

读书堂里荫余多，不羡幽人独寤歌。太液池头春未晚，风流犹自忆灵和。
题黄子鸿秀才《寸草恋晖图》
作者：刘绎
朝代：清
体裁：古风

画工能描芳草色，难写中心一寸赤。画工难写春浅深，却能描春驻春阴。惆怅好春不能留，余晖空向图画求。麦光染尽苌宏血，陔南一碧伤油油。芸生托荫哪知好，戴天履地忘高厚。一朝林木起寒风，剩得枯荄感速朽。君不见，王裒展卷流涕时，门人为废蓼莪诗。伤哉子路悲过隙，当食徒兴藜藿思。草兮草兮萋以绿，春风一去归不复。长使冬心抱寂寥，孤根寸寸含幽馥。
题黄深坞诗册
作者：刘绎
朝代：清
体裁：五言律诗

磨盾锋犹锐，从戎笔肯投。好音今在泮，豪气尚凌秋。风雅尊坛坫，家声继冶裘。文章堪报国，何事羡封侯。
题黄莘农前辈《日报平安图扇小影》
作者：刘绎
朝代：清
体裁：五言律诗

万绿蔚森森，朝阳正出林。花间催小饮，江上盼佳音。六合天清朗，中原路阻深。徘徊团扇影，谁识放翁心。
题黄补之广文《垩庐追梦录》
作者：刘绎
朝代：清
体裁：五言律诗

幻境原如梦，谁将笔写真。百年恩罔极，万感慕终身。抱憾言难尽，追欢迹已陈。为君重辗转，寤寐总伤神。
风遇
作者：刘绎
朝代：清
体裁：七言绝句

去路北风归路南，冲寒冒热敢辞难。时乖遭遇常相左，莫作来帆对面看。
风雨夜泊樵舍
作者：刘绎
朝代：清
体裁：古风

灯昏篷漏单衣凉，初觉淅淅渐浪浪，独坐低头思故乡。风能助云风欲语，行人休怨暂时阻，昨日岸傍农祷雨。
饮熊桐孙广文席间看菊，芷生赋诗索和次韵
作者：刘绎
朝代：清
体裁：古风

广文毡不寒，开筵坐芳菊。有酒延嘉客，满酌康成斛。座中惟老彭，淡心对幽馥。兴狂自咏花，不顾惊众目。隐居彭泽陶，名士云间陆。曲高和者寡，人醉醒则独。吐纳含清华，糟粕不留腹。吟秋悲草虫，寻梦忘蕉鹿。四座且听歌，何必丝竹肉。
饮酒
作者：刘绎
朝代：清
体裁：古风

酒淡不适口，酒酽易成醉。年衰力弗胜，愁来又尝试。偶然爵无算，头眩目昏聩。惩此屏壶觞，夜长渴不睡。因之程日课，有举仍勿废。朝餐三五酌，摊饭聊适意。夕饮或益之，微醺恬梦寐。山深客不来，花时户常闭。清醒宁吾神，淡泊永其味。即此了余年，不知老将至。
马当·其一
作者：刘绎
朝代：清
体裁：七言绝句

江上峰青最得名，落霞孤鹜更天成。千秋两见神来笔，不借江花梦里生。
马当·其二
作者：刘绎
朝代：清
体裁：七言绝句

一代天才属姓王，秋风滕阁几重阳。过江名士知多少，得意何人助马当。
鸡哺雏
作者：刘绎
朝代：清
体裁：古风

一母鸡伏十余雏，左提右挈相持扶。持扶左右恃两翼，费尽恩勤心与力。闻道狐狸今成群，更有鹰饥并犬狺。得食阶除却四顾，众雏粥粥一身护。西风茅屋女墙阴，祝鸡翁是慈母心。为编竹篱葺埘桀，虽则劬劳究安宅。窗外群栖口自言，养成毛羽藉笼樊。长愿同声天下晓，少酬平日食粟恩。
鹪巢
作者：刘绎
朝代：清
体裁：七言律诗

棣华憔悴鹡鸰原，辛苦营巢认旧痕。宣子有誉树已古，惠连无梦草空繁。春宵听雨犹流叶，秋晓观书自护根。长赖先人余荫共，绿阴深处更开门。
鹭洲书院即事四首·其一
作者：刘绎
朝代：清
体裁：七言律诗

遥从章贡抱潆洄，忽到中流异境开。二水何人别泾渭，三山有路近蓬莱。文章波折须看势，风景流连也要才。为忆师川题咏始，凭栏瞻瞩几徘徊。
鹭洲书院即事四首·其三
作者：刘绎
朝代：清
体裁：七言律诗

道脉微茫亦可嗟，渊源洄溯正无涯。须知伊洛承洙泗，直下姚江对白沙。君看双流原合派，从来六籍统诸家。主持前后惟贤守，不独名山胜水夸。
鹭洲书院即事四首·其二
作者：刘绎
朝代：清
体裁：七言律诗

到此欣逢左右原，屹然斯道树吾藩。凭空楼阁思谁创，不废江河赖尔存。明月清风光霁近，天章云汉典型尊。如何正谊堂基在，转讶诸贤别有门。
鹭洲书院即事四首·其四
作者：刘绎
朝代：清
体裁：七言律诗

几曾隔岸望贤关，今日登临愧仰攀。何处古香来草木，此中真意在云山。乘时正好偕童冠，寻乐谁能到孔颜。独对春风亭上坐，置身疑是舞雩闲。
鹭洲云章阁后东偏新拓小室，江帆云岫都入窗间，颜曰“洗心藏密”，因成二律·其一
作者：刘绎
朝代：清
体裁：七言律诗

新启东窗似野航，水光无际接山光。室中虚白生朝爽，槛外遥风入暮苍。高树过帆横度鸟，丛篁绕涧暗鸣桹。分明一帧营丘画，坐对烟峦笔砚旁。
鹭洲云章阁后东偏新拓小室，江帆云岫都入窗间，颜曰“洗心藏密”，因成二律·其二
作者：刘绎
朝代：清
体裁：七言律诗

昼长无客叩柴荆，时听前村鸡犬声。芳草绿迷沿岸涨，晚樵红带隔江晴。收筒闲羡渔知足，趁路忙怜渡起争。我已斋居还退步，不妨斗室独盱衡。
鹭洲晓涨
作者：刘绎
朝代：清
体裁：五言律诗

隔岸忽喧渡，开窗疑在舟。江潮潜泛夜，夏气暗浮秋。沙鸟时依树，居人半上楼。遥知城外望，一鹭水中洲。
鹭洲雨夜与钟问渠茂才话旧有感
作者：刘绎
朝代：清
体裁：七言律诗

往事追思百感生，与君重话卅年情。青灯好共寻余味，浊酒何堪问旧盟。触我悲欢如昨梦，误人生死是浮名。茫茫此意从谁说，坐听打窗风雨声。
黄县道中
作者：刘绎
朝代：清
体裁：七言律诗

珊瑚隐约照东瀛，一碧云连水上横。鸡犬安恬忘市近，耕桑暇豫觉时清。花明锦绣春如海，柳飏旌旗绿到城。重过讲堂应触目，树人何日见阴成。
黄子笏明经以近作见寄，时方患痿，诗以慰之
作者：刘绎
朝代：清
体裁：七言律诗

王谢阶庭记盛荣，怀人感旧岁寒情。围炉话夜春方觉，煮酒消愁气渐平。蛤蜊且尝忘世事，雁鸿有信问前程。劝君莫更吟诗苦，珍重休文太瘦生。
黄寿泉学博之永宁任，过访鹭洲赋赠·其一
作者：刘绎
朝代：清
体裁：七言律诗

空谷跫然响足音，此番风雨慰孤吟。年年葭水怀同切，草草萍踪话转深。阿阁巢中寻雪爪，仙人石上感苔岑。相逢欲语茫无绪，不尽倾筐倒箧心。
黄寿泉学博之永宁任，过访鹭洲赋赠·其二
作者：刘绎
朝代：清
体裁：七言律诗

满船书画万山迎，亲奉安舆快此行。苜蓿果能馨夕膳，菊花正好助诗情。苍茫云水深遐思，旷荡霜天趁晓晴。翻羡荒陬城斗大，一时坛坫望峥嵘。
黄寿泉广文归觐，过吉安小集彭芷生寓斋，仍用前韵留别，走笔和之
作者：刘绎
朝代：清
体裁：七言律诗

几番泥爪旧痕存，重写诗怀与细论。如此风光怜客子，不将芳草叹王孙。青毡况味真鸡肋，白首交情共酒尊。等是欲归归便得，年年我已惯窥园。
黄深坞司马权篆丰学，见访山庄并惠以诗，次韵答之
作者：刘绎
朝代：清
体裁：七言律诗

儒冠非误尚青毡，风矩依然老郑虔。投笔仍将修五凤，趋庭早已兆三鳣。旧游琴剑怀仙石，家世箕裘本砚田。莫道卑栖犹枳棘，九天雨露总无偏。
黄补之广文以东湖放生池故事白于当道，今又以收瘗旅厝为言，均如所请，诗以志之
作者：刘绎
朝代：清
体裁：七言绝句

书生志愿见敷陈，每以仁言屡动人。一念好生能济物，并教枯朽尽回春。
黄补之广文以孝烈朱孺人蝴蝶画扇遗迹属题·其一
作者：刘绎
朝代：清
体裁：七言绝句

生香活色映帘帷，想见官闲无事时。只惜漆园春梦短，空留幻影惹相思。
黄补之广文以孝烈朱孺人蝴蝶画扇遗迹属题·其三
作者：刘绎
朝代：清
体裁：七言绝句

舒卷随风动墨痕，蹁跹化影托芳魂。丹青好共传千古，莫作残膏剩馥论。
黄补之广文以孝烈朱孺人蝴蝶画扇遗迹属题·其二
作者：刘绎
朝代：清
体裁：七言绝句

红愁绿惨为沉吟，妩媚丰姿铁石心。不待疾风知劲草，但看碧血映丹忱。
黄补之广文以孝烈朱孺人蝴蝶画扇遗迹属题·其四
作者：刘绎
朝代：清
体裁：七言绝句

长得置君怀袖中，看花容易又秋风。贞心不与时寒燠，何事诗人赋草虫。
龙筠圃吏部寄题拙诗四首，适假旋，赋此为赠
作者：刘绎
朝代：清
体裁：古风

龙子具史才，善学紫阳笔。著书逾十年，凤池曾未入。忽捧五朵云，变体效韦陟。同游忆鹭渚，论文共畴昔。古今纳怀抱，早兼才学识。致身今省郎，回翔在禁密。由来铨衡司，稽考近史职。岂独藉文章，赓歌以报国。子亦能诗人，投我累篇什。性情本一气，我诗堪子质。作诗如作史，即此见风力。子诗无常师，往往有心得。浪仙遇京兆，推敲偶相值。公干肯升堂，澹台不至室。诗道日趋下，竟成夤缘习。而子独不然，品高诗自逸。观人在忽微，我心仪有日。以兹矢平生，当为邦司直。看子上青云，晚成裕名实。致君尧舜道，千秋事何极。同学廿年余，心期应可必。杜老称诗史，许身空契稷。
内阁汉票签处联
作者：刘统勋
朝代：清
体裁：联

天下文章莫大处；龙门声价最高时。
居室联
作者：刘统勋
朝代：清
体裁：联

粗茶淡饭布衣裳，这点福让老夫消受；齐家治国平天下，那些事有儿辈担当。
汪师茗侍讲寓斋同年小集
作者：刘统勋
朝代：清

娟娟玉露滴清圆，净洗新凉水碧天。稠叠壶觞丛树下，凌兢马影夕阳边。深杯到手辞难却，好语如珠断复连。欲继高吟还自笑，强安一字苦拘牵。呼酒当筵更劝君，十年几此坐论文。酸咸自辨间中味，聚散还同霁后云。良夜流光欣共赏，萧斋风物得平分。鹓鸿台阁年来满，鸥鹭忘机恋旧群。
汪师茗侍讲寓斋同年小集·其一
作者：刘统勋
朝代：清

娟娟玉露滴清圆，净洗新凉水碧天。稠叠壶觞丛树下，凌兢马影夕阳边。深杯到手辞难却，好语如珠断复连。欲继高吟还自笑，强安一字苦拘牵。
汪师茗侍讲寓斋同年小集·其二
作者：刘统勋
朝代：清

呼酒当筵更劝君，十年几此坐论文。酸咸自辨间中味，聚散还同霁后云。良夜流光欣共赏，萧斋风物得平分。鹓鸿台阁年来满，鸥鹭忘机恋旧群。
淩琢臣学使招登黄鹤楼四首录二·其一
作者：刘统勋
朝代：清
体裁：七言律诗

霸国雄风旧所闻，凭栏空阔出尘氛。寒潮近挟晴川雨，暖气高连大别云。关塞万重迷楚望，舳舻千里会江濆。时清不用誇形胜，坐看平波接绮纹。
淩琢臣学使招登黄鹤楼四首录二·其二
作者：刘统勋
朝代：清
体裁：七言律诗

升平景物自繁华，绿树红墙照水涯。杨柳春风人顾曲，高楼明月客思家。中流箫管飞银榜，旧苑帘帷隐绛纱。翠羽明珠通市舶，蛮烟犹送日南花。
登上方寺塔
作者：刘统勋
朝代：清

铅黄眯目两旬余，梵宇临高快意初。一带河流来苍莽，四天楼阁敞晴虚。登场禾黍秋将晚，入望烟林叶半疏。暂向僧寮话陈迹，风回清听散钟鱼。
题桐城张相国赐园泛舟图
作者：刘统勋
朝代：清

龙眠山对赐金园，管领烟霞荷厚恩。今日重开休沐地，白沙翠竹宛江村。碧流如带隔红尘，画舫兰桡荡绿蘋。未便一竿江海去，波分太液足垂纶。凤雏绕膝彩衣斑，问字传经得暂间。谷口锦茵花冉冉，林间歌管鸟关关。石坚水净同标格，丽景秾华信化工。自喜平泉随草树，年来长是坐春风。
题桐城张相国赐园泛舟图·其一
作者：刘统勋
朝代：清

龙眠山对赐金园，管领烟霞荷厚恩。今日重开休沐地，白沙翠竹宛江村。
题桐城张相国赐园泛舟图·其三
作者：刘统勋
朝代：清

凤雏绕膝彩衣斑，问字传经得暂间。谷口锦茵花冉冉，林间歌管鸟关关。
题桐城张相国赐园泛舟图·其二
作者：刘统勋
朝代：清

碧流如带隔红尘，画舫兰桡荡绿蘋。未便一竿江海去，波分太液足垂纶。
题桐城张相国赐园泛舟图·其四
作者：刘统勋
朝代：清

石坚水净同标格，丽景秾华信化工。自喜平泉随草树，年来长是坐春风。